text:
2017-07-25 12:01
Leif Láadal
Søgan um 1001 Rót og Rútmu-sending í útvarpinum, er samstundis ein søga um kærleika og longsul. Tað er ein søga um ein inniligan alsk til tónleikin, sum mentist gjøgnum saknin eftir foreldrunum. Pápi Petur Rouch, sum var bretskur hermaður, fór av landinum, áðrenn Petur varð føddur, og mamman flutti, tá Petur var fýra ára gamal og lat foreldrum sínum sonin
Tann 29. september 1997, ein mánadag, klokkan fimm seinnapart, fór fyrsta Rót og Rútma-sending hjá Peturi Rouch í luftina í útvarpinum. Leygardagin 22. juli klokkan 11 fer tann síðsta, sum samstundis er sending nummar 1001, út til trúgvu lurtararnar. Petur hevur valt at steðga, tí sum hann sigur:
– Sendingin hevur tikið ræðið, so nú er tíð at gevast.
Tað eru nógv, sum eru takksom fyri allan country-tónleikin, sum Petur hevur spælt seinastu 20 árini. Sjálvt fólk, sum ikki hava áhuga fyri country, lýða á hvønn leygardag, tí sendingin er skapt av áhuga, nærlagni og einum alski til bæði tónleikin sjálvan og tað, sum hendir rundan um hann. Tað er sum at vera til ein fyrilestur, kryddaðan við tónleiki, tá Petur er í útvarpinum, og tað hevur skapt virðing.
Í samrøðu við útvarpið í farnu viku fortaldi Petur Rouch eitt sindur um lív sítt, og hann hevur eisini sagt ja til at gera samrøðu við Dimmalætting, men tað er ikki tí, at hann vil hava, at fólk skulu taka synd í honum, tó at uppvøksturin og eitt vaksið lív við stórum loynidómum kann fáa sjálvt ta harðastu sál til at blotna.
– Tað er hendan f... tøgnmentanin, sum finst nógva staðni í Føroyum. Um mín søga kann vera við til minka um tað sleyg og ta forfylging, sum minnilutabólkar og fólk, sum eru eitt sindur øðrvísi, uppliva, so vil eg fegin siga frá, sigur Petur á eyðkenda spaka, men kortini kontanta suðuroyarmáli sínum.
Mrs. Phillips
Vit eru síðst í september í 1992. Føroyska fótbóltslandsliðið skal spæla dyst ímóti Wales í Cardiff. Petur Rouch ger av at fara við. Høvuðsendamálið er tó ikki at sleppa at uppliva ein fótbóltslandsdyst. Petur vil gjarna hitta mammu sína aftur. Síðani mamman flutti av landinum, tá Petur var fýra ára gamal í 1949, og hann bleiv verandi eftir í Vági hjá ommuni og abbanum, Lisu og Hanneba Thomasen, hevur Petur bara hitt hana einaferð. Tá var hann 18 ár.
Petur tekur tokið til Swansea og finnur sær eitt hotelkamar. Ger avtalu við mammuna um, at hon skal koma á hotellið at vitja, og tað ger hon.
– Ikki fyrr enn tá skilti eg veruliga, hvat hon hevði verið útsett fyri í Føroyum og hví hon valdi at rýma frá mær, fortelur Petur.
Mamman sigur Peturi, hvussu tað var at liva við skommini aftaná kríggið. Tó at hon og pápin, Robert, høvdu verið forlovað, og Robert var húsvandur heima hjá Lisu og Hanneba í hálvt annað ár, so taldi tað einki, tá Anna, sum mamma Petur æt, átti Petur, uttan at vera gift við Roberti. Fólk høvdu als onga virðing fyri henni og slatur og sleyg var gerandiskostur.
Robert var eisini farin av landinum í tænastu aðrastaðni í februar 1945, men tey samskiftu við brøvum. Seinasta bræv hansara var stemplað í Hong Kong í desember, og hann sigur seg gleða seg at síggja sonin. Síðani slitnar sambandið teirra millum.
Anna kláraði at vera hjá Peturi í Vági í fýra ár, ógift, men tá systur hennara , sum var gift til Wales, vitjaði, hevði Anna fingið nokk og valdi at fara við henni, tá hon fór heimaftur. Anna kom ongantíð aftur til Føroya.
Vildi fáa sannleikan fram
Mamman skrivaði javnan til Petur, og Petur skrivaði eisini aftur, men hann mátti ikki skriva nakað í brøvunum, sum bendi á, at hann var sonur hennara. Í Wales fekk eingin at vita, at Anna átti ein son í Føroyum.
Eg hevði eitt inniligt ynski um at sleppa at fortelja mínum tveimum hálvsystrum, saman við manni sínum, at vit vóru systkin
Tá Petur var og vitjaði mammuna sum 18 ára gamal, fortaldi mamman familju síni, at Petur var fosturbeiggi hennara.
Nú í 1992 er Petur 47 ára gamal. Í Føroyum vita tey fólk, sum vilja vita tað, hvør Petur er, men í Wales er hann framvegis fosturbeiggi mammu sína.
– Eg hevði eitt inniligt ynski um at sleppa at fortelja mínum tveimum hálvsystrum, sum mamma mín átti í Wales saman við manni sínum, at vit vóru systkin, men tað dámdi ikki Onnu. Hon segði mær, at her var hon Mrs. Phillips. Í Føroyum var hon bara ein eingilskmanna-teys, fortelur Petur.
Mamman leggur afturat, at hon ikki kann nokta Peturi at siga hetta fyri systrum sínum, men ger hann tað, so fer hon ikki at stíga fótin út fyri dyr aftur.
Loynidómurin millum Onnu og Petur fór við henni í grøvina. Anna doyr í 2003, og líka inntil tá halda systkin hansara í Wales, sum nú eru vorðin trý, at Petur er fosturbeiggi mammuna. Men so orkar Petur ikki hesa fjalan longur. Hann fortelur Cyntheu, Lindu og eftirnølaranum Robert, at hann altso er beiggi teirra.
– Tað kom ikki sum nakað beinleiðis sjokk. Serliga elsta systir mín Linda hevði havt ein varhuga. Millum annað hevði tað undrað hana, at mamma okkara hevði fleiri myndir av børnum mínum standandi frammi, fortelur Petur.
Síðani 2003 hava Petur og øll familjan í Føroyum havt regluligt samband við systkinini í Wales og tey hava vitjað hvønn annan nakrar ferðir.
Flýggjar til tónleikin
Petur vaks upp í Vági, og hann minnist tað sum eina toluliga góða tíð. Hann treivst væl heima hjá ommuni og abbanum, og hann tók lut í ymsum frítíðaraktivitetum. Hann spældi fótbólt og róði kapp. Men tá hann bleiv eitt sindur eldri, minkaði áhugin fyri at vera úti millum alt ov nógv fólk.
– Eg bleiv kanska eitt sindur serur, og dámdi best at sita heima og lurta eftir tónleiki, fortelur Petur.
Suðuroyingar kunnu vera nokk so kontantir, og tað kom meira enn so fyri, at onkur svaraði fyri hann, um hann ikki hevði hug sjálvur.
(greinin heldur fram undir myndini)
– Tað er hasin spurningurin "Hvør eigur teg?". Eg hati hann, og kundi gott finna upp á siga "Tað rakar ikki teg". Men so var onkur, sum svaraði fyri meg: "Pápi hansara er ein bretskur hermaður. Hann er óektað barn", greiðir Petur frá.
Top 20 hjá Radio Luxembourg sunnukvøld bleiv meira ella minni heilagt.
Síðst í 50-árunum og fyrst í 60-árunum kastar Petur seg yvir tónleikin. Hann lærir tó ongantíð at spæla sjálvur, uttan nakrar fáar akkordir á einum gittari, men fyrstu pláturnar komu undir land – hann fær millum annað mammuna og mostrina í Wales at senda sær nýggjastu singlepláturnar – samstundis, sum lurtað verður í tímavís eftir útvarpstólinum, serliga Radio Luxembourg.
– Top 20 hjá Radio Luxembourg sunnukvøld bleiv meira ella minni heilagt. Eg sat og skrivaði upp og fylgdi so við eina viku seinni fyri at frætta, um hetta og hitt lagið var farið upp ella niður á listanum. Eisini teknaði eg longu sum 14 ára gamal hald upp á blaðið New Musical Express, fortelur Petur.
Tað kom eisini fyri, at Petur lurtaði eftir tónleiki saman við familju og vinum – tað gjørdi man tá – men flestu tímarnar flýddi hann einsamallur inn í hendan rýtmiska gandaheim.
– Ja, tað var nokk saknurin eftir foreldrunum, sum gjørdi, at hesin áhugin bleiv so ovurstórur, viðgongur Petur.
Nýsælendski loynidómurin
Men eitt er, at mamman øll árini helt tað loyniligt, at hon átti ein son í Føroyum. Tað løgna við øllum er, at pápi Petur, Robert Rouch, sum altso var hermaður í Føroyum undir krígnum og visti, at hann var pápi Petur, sjálvt um hann longu fór av landinum, tá Anna var við barn, eisini helt tað loyniligt fyri sínari familju.
Tá Petur var 15 ára gamal, gjørdi hann av at skriva eitt bræv til pápan. Petur hevði eina adressu í Cardiff, men tað var adressan hjá abbanum og ommuni, vísti tað seg. Abbin æt eisini Robert, eins og pápin, so hesin helt, at brævið var til sín. Í brævinum lesur hann, at hann hevur ein abbason í Føroyum – nakað, sum hann als einki visti um.
Hesin gamli sendir brævið víðari til sonin, sum var fluttur til Ný Sælands, men hetta fekk Petur tó einki at vita um tá. Síðani hevur hann frætt, at nýsælendska kona pápan læt brævið upp, og tað hevði við sær eina minni familjukreppu teirra millum.
Pápi Petur endaði nevniliga í Ný Sælandi, eftir at hann hevði verið í Føroyum. Har fekk hann sum frá leið familju, konu og í fyrsta umfari fimm børn og síðani tvey afturat, soleiðis, at Petur altso hevur sjey systkin í Ný Sælandi. Pápin valdi ikki at siga eitt orð um Petur og heldur ikki fekk familjan at vita, at hann hevði verið hermaður í Føroyum undir krígnum – inntil altso, at kona hansara lesur brævið hjá Peturi.
Telduposturin
Í 2004 er Petur staddur í Keypmannahavn á skeiði. Hann býr á Hebron, og ein morgunin, hann kannar teldupost sín, er eitt bræv frá einum Garreth Rouch. Hesin skrivar, at hann leitar eftir einum skyldmanni í Føroyum, sum familja hansara ongantíð hevur havt samband við.
– Hann hevði brúkt eina skipan á netinum, har man kann finna føroyingar um allan heim, og spurdi bara, um eg kanska kendi ein mann – føddan beint eftir kríggið – sum pápi hansara var pápi at, fortelur Petur.
Og Garreth rakar seymin á høvdið og finnur beiggja sín í fyrstu royndini.
Garreth hevði fingið at vitað frá systur síni Wendy, sum hevði fingið tað at vitað frá mammuni, at pápi teirra, sum var deyður í 1993, átti ein son í Føroyum.
Síðani hava Petur og Garreth samskift nógv, eins og beiggin og systurin Wendy hava verið og vitjað í Føroyum. Petur umhugsar nú sjálvur at fara ein túr saman við konuni til Ný Sælands at vitja.
So frá at hava verið einabarn í Vági, bleiv støðan tann, at Petur nú hevur ikki minni enn 10 systkin ymsastaðni í heiminum.
Verið opin og erlig
Í stóru stovuni í húsunum hjá Peturi og Birgit vísir Petur mær og Sigmundi, sum er myndamaður hendan dagin, tær plátur og fløgur, sum hann ætlar sær at brúka til 1001. sendingina, sum skal takast upp dagin eftir. Petur riggar av, men tað bilar einki. Tíðin er búgvin til at sleppa Rót og Rútmu. Upprunaliga hevði hann roknað við at skula gera einar 8 - 12 sendingar, men tað bleiv altso eitt sindur meira enn tað. Nú vit tosa um tónleik, gongur prátið eitt sindur smidligari, enn tá vit tosaðu um familjulagnuna. Higartil hevur Petur drigið eitt sindur á málinum. Hann ivast í, um fólk yvirhøvur hava áhuga í at hoyra um hansara lív, men hann vil gjarna vera við til at bróta tøgnmentanina, og vísa fólki á, hvussu tað kann enda, um man ikki er opin og erligur og reiðiligur í sínum samskifti og sínum relatiónin við onnur fólk.
– Tað er tíbetur hent eitt sindur á hesum øki seinastu árini, men eg haldi framvegis, at vit føroyingar eiga vera meira opin og skiljandi á nógvum økjum, sigur Petur, áðrenn vit takka fyri samrøðuna og fyri allar sendingarnar.
FAKTA
Petur Rouch, 71 ár, pensjónist
Kona: Birgit
Børn: Durita, Ári og Búi
4 abbabørn
Arbeitt sum teldumaður alt sítt lív. Fyrsta teldan, sum hann arbeiddi við, og sum var ein av tveimum í landinum og fylti eina lítla stovu, var 16 KB.


c: text/html

text:
Fundarpakkar
Fundarrúmið
Hotel Skálavík er sera væl egnað til fundar- og skeiðsvirksemi. Vit á Hotel Skálavík hava møguleika at bjóða bæði hølið, gisting og mat á staðum.
Vit bjóða fundarpakkar bæði við og uttan gisting. Á høgru síðu sær tú dømið um, hvussu okkara fundarpakkar kunnu setast saman. Tú ert altíð vælkomin at skrivað til okkkum á booking@hotelskalavik.fo ella ringja 345900, so geva vit tær eitt tilboð, ið hóskar júst til tín.
Fundarrúmið kann hýsa upp í 40 fólkum, og er til tykkum at ráða yvir, og útgerðing fylgir við:
- Whiteboard
- Talva við tusjum
- Projektørur
- Flatskíggi
- Sofur
- Kaffi/the, vatn og frukt
Høllin
Høllin er sera væl egnað, og er eitt upplagt høvi til størri fundarvirksemi, og hevur alla útgerð tøka til høvið. Høllin umframt fundarsalurin við dragihurð ímillum, kann hon rúma upp í 400 fólkum.
Havastovan
Tann lítla Havastovan, sum er ímillum gongirnar, har kømruni eru, gevur góðar rammur til millum annað bólkaarbeiði hjá smærri og størri fyritøkum. Til ber at seta ein skilavegg upp, soleiðis at rúmið er meira atskilt frá gongini. Í Havastovuni er pláss fyri umleið 20 fólkum.
G.G: Tá talan er um fundarpakkar við 15 ella fleiri fundargestum, ber til at velja forrætt og dessert eftir matskránni, og annaðhvørt lambskjøt ella oksakjøt við tilhoyri sum høvuðsrætt.
Basic fundarpakki
Uttan gisting fyri hvønn:
kr. 699 (2017) / kr. 699 (2018)
Við gisting fyri hvønn:
kr. 1.399 (2017) / kr. 1.499 (2018)
Deluxe fundarpakki
Uttan gisting fyri hvønn:
kr. 899 (2017) / kr. 899 (2018)
Við gisting fyri hvønn:
kr. 1.599 (2017) / kr. 1.699 (2018)
Ring og bílegg á
34 59 00

robotstxt: allowed

filter: keep


text:
Bábelstornið, býður ella bygd
Skrivað hevur Bergur Jacobsen (mynd: Dávur Winther) 27.06.2017 - 13:56
Fyri nøkrum árum síðani skýrdi ein av táverðandi blaðstjórunum á Norðlýsinum meg fyri at vera eitt evindaligt grenj. Eg skilji hettar sum ein heiður, og fari at halda fram í sama góða sinnalag
Sjálvur búgvi eg á fimtu hædd (stuen + 4.) og síggji dagliga nýggj háhús spíra kring meg við nógvari fer - eitt hálvt ár, so er klárt at flyta inn. Í Klaksvík eru tey í holt við at byggja eitt bábilstorn á víðkaða Sandinum, sum kortini ikki er eins høgt og tornið í 1. Mós. 11, 1-9, men, sum tó tykist at hava verið líka drúgt at byggja. Vónandi fær hettar tornið ikki somu lagnu, sum tað í Gamla Testamenti.
Tað frættist, at í stovuhæddini er rúm fyri fleiri handilshølum. Um tað er nakað at fegnast um er yvasamt, tí longu nú standa nógv tóm handilshølir í býnum og køva býarhugnan. At fáa fleiri slík hølir afturat, fer ikki at fríðka býðin ella at bøta um býðarhugnan.
Tað finnast fleiri frálíkir handlar í Klaksvík, sum eru krógvaðir ymsastaðnis í býnum, og harafturat hava klaksvíkingar verið kendir fyri at forða handlandi uttanífrá í at lata upp í Klaksvík.
Ein býður er eitt heim, og fyri at skapa hugna og samanhald í heiminum, er neyðugt at hava okkurt stað har øll hittast. Tómir handilsgluggar, ella handilsgluggar við brúnum pappýri skapa onki savningarstað og ongan hugna. Um Klaksvíkin skal huksa sum ein býður, og líkjast einum býði, og ikki einari yvirvaksnari bygd. so er neyðugt við einari hugburðsbroyting millum tey handlandi og vinnurekandi.
So verður neyðugt at savnast um miðbýðin, soleiðis at Nølsoyarpállsgøta og nýggja Biskupstorgið og handlarnir nærhendis gerast ein hugnalig, innbjóðandi, samanhangandi og livandi eind, sum kann skapa trivnað og frammgongd. Ella, verur neyðugt at bjóða handlandi úr restini av landinum at taka sær av teimum tómu hølunum í miðbýðnum.
Tí ein tómur og deyður miðbýður við tómum handilsgluggum er drepandi og sendir kundarnar av oynni at handla!


text:
væl egnað til veitslur og onnur tiltøk
Bygdahúsið varð tikið í brúk fyrst í áttatiárinum.
Í 1996 keypti Sjóvar kommuna húsið og gjørdi ymsar umvælingar.
Húsið verður nógv brúkt til ymisk tiltøk.
á myndasavninum sært tú góðu umstøðurnar í bygdahúsinum.
Fremst á heimasíðuni er kalendari, ið vísir nær húsið er tøkt.
Ynskir tú at leiga húsið, skal tú ringja til Artur á tlf. 23 27 27
Leiguprísir pr. 1. mars 2012 sí her
Leiðreglur í samband við útleigan av hølum hjá Sjóvar kommunu:
Sjóvar kommuna góðtekur ikki ágang móti børnum ella vaksnum!
Fyribyrging av kynsligum ágangi


text:
Hvussu ofta hava vit broytt hjúnabandslógirnar?
Fáa samkyndir føroyingar innivist í hjúnabandslógini í Føroyum, so er tað ikki fyrstu ferð, at hjúnabandslógin verður broytt her á landi. Okkara hjúnabandslógir eru longu broyttar í minsta lagi 12 ferðir. Harumframt eru hópurin av ymiskum kunngerðum, ásetingum og rundskrivum sett í og úr gildi ígjøgnum ár og dag, og hava hesi øll ávirkað hjúnabandið.
1380
Eftir at Føroyar komu undir danska kongin í 1380, hevur hjúnabandið verið danskt mál og er tað framvegis í dag. Frá 1200 og fram til trúbótina, komu føroysk hjúnabond undir kanoniska rættin hjá katólsku kirkjuni, sum m.a. hevði eitt fullkomið bann móti hjúnaskilnaði.
1536
Í 1536 varð lógin broytt, so hjúnaskilnaður ikki longur var bannaður. Tað var tó framvegis sera ringt at fáa loyvi til at lata seg skilja – heilt fram til 1922. Tá varð nýggj lóg sett í gildi, so tað nú stóð øllum giftum fólkum frítt at biðja um hjúnaskilnað
1563
Í 1563 varð lógin broytt, so at ein kirkjulig vígsla skuldi til, fyri at eitt hjúnaband kundi góðkennast alment. Tað var ikki neyðugt í Føroyum áðrenn
hetta.
1582
Í 1582 var lógin aftur broytt. Nú varð tað álagt, at pør skuldu fyrst trúlovast, áðrenn tey kundu giftast.
1688
Við Norsku lóg, sum varð sett í gildi í 1688, fingu fráskildir føroyingar eisini loyvi at gifta seg upp aftur. Hetta kom av tí, at fólkakirkjan ikki longur metti, at hjúnabandið var eitt sakramenti ella ein halgigerð, eins og katólska kirkjan hevði ásett frammanundan. Aldursmark varð eisini ásett. Kvinnur skuldu í minsta lagi vera 16 ára gamlar og menn 20 ár. Fólk, ið ikki vóru fullfør, sluppu tó ikki at giftast.
1777
Trælalógin frá 1777, sum ikki varð sett úr gildi fyrr enn í 1846, bannaði føroyskum ognarleysum og øðrum, ið ikki kundu prógva førleikan at forsyrgja einum húski, at gifta seg og seta búgv. Ístaðin vóru hesi noydd at arbeiða sum húskallar og tænarar hjá presti ella stórbóndum. Sostatt slapp ein stórur partur av føroyingum ikki at gifta seg hetta tíðarskeiðið.
1799
Inntil 1799 var trúlovanin áðrenn brúdleypið eisini lógliga bindandi, og ein kundi ikki gera tað liðugt við sín trúðlovaða, uttan við loyvi frá Tamperetten.
1851
Í 1851 kemur grundlógin í gildi, og hon ásetur trúarfrælsi. Hetta hevur við sær, at borgarligar vígslur verða settar í gildi. Í Føroyum merkir hetta m.a., at tá talið av limum í brøðrasamkomuni og øðrum nýggjum evangeliskum samkomum fer at veksa fyrst í 20. øld, kunnu hesi lata seg gifta, uttan at ein prestur frá fólkakirkjuni skal víga tey.
1922
Í 1922 verður lógin aftur broytt, tá aldursmarkið hækkar til 21 ár fyri kvinnur og 23 ár fyri menn. Lógin noktaði eisini hesum bólkum rættin at gifta seg í Føroyum: Monnum, ið fingu almenna forsorgarhjálp, fólkum við kynssjúku, epilepsi ella menningartarni. Eins og sálarsjúk, psykopatar, evnaveik
og alkoholikarar heldur ikki kundu gifta seg.
1933
Í 1933 varð lógin aftur broytt soleiðis, at øll norðurlond samdust um at góðkenna øll hjúnabond, sum vóru inngingin í hesum grannalondum.
1969
Ikki fyrr enn í 1969 verða kynini javnsett í hjúnabandslógini, tá aldursmarkið varð ásett at vera 18 ár fyri bæði kynini, soleiðis sum vit kenna tað í dag.
2002
Galdandi hjúnabandslóg “Anordning nr. 37 frá 22. januar 2002 om ikrafttræden for Færøerne af lov om ægteskabs indgåelse og opløsning” kom í staðin fyri lóg frá 1922. Núverandi lóg er longu broytt tvær ferðir í samband við fylgibroytingar.
JA TIL KÆRLEIKAN!
JA TIL JAVNRÆTTINDI!
JA TIL DAGFØRDA HJÚNABANDSLÓG!


text:
Drúgt og gevandi aðalorðaskifti um tænastur til fólk, sum bera brek
Dan Klein --- 04.05.2017 - 07:10
Løgtingslimir taka sum heild undir við tilmælunum um at styrkja verandi tænastur, og at skipa nýggjar tænastur, sum t.d. viðlíkahaldsvenjing og flutning.
Tað gjørdist greitt, tá løgtingið týsdagin hevði aðalorðaskifti um sosialar tænastur til fólk, sum bera brek.
Eyðgunn Samuelsen fegnast um, at løgtingslimir tykjast samdir um, at føroyska samfelagið hevur skyldu til veita skjóta, munagóða og samskipaða tænastu til borgarar, sum bera brek og at tænasturnar skulu skipast við støði í tænastupolitikkinum við heitinum “Borgarin takast uppá ráð” sum er orðaður av einum breittfevnandi arbeiðsbólki.
Landsstýriskvinnan er sera væl nøgd við orðaskiftið : “ Eg fekk nógv góð íkast til framhaldandi arbeiðið. Eg kann nevna, at tað var ein breið semja millum tingfólk, at møguleikin hjá fólki, ið bera brek at luttaka á vanliga arbeiðsmarknaðinum, skal styrkjast”.
Aðalorðaskiftið er liður í arbeiðinum hjá Almannamálaráðnum at smíða nýggja lóggávu um almannahjálp, tænastur, rættartrygd og tvingsil, sum landsstýriskvinnan eftir ætlan fer at leggja fyri Løgtingið komandi tingsetu.
Næsta týdningarmikla stigið verður at orða eina íverksetan av tilmælunum í lógini, herundir eisini fígging av tilmælunum.
Landsstýriskvinnan miðar eftir at fáa eina breiða semju um, hvussu og nær ymsu tilmælini verða sett í verk.


text:
Fulltrúi til Kommunala Arbeiðsgevarafelagið
Skrivað hevur Kommunala Arbeiðsgevarafelagið 18.08.2017 - 11:11
Kommunala Arbeiðsgevarafelagið søkir eftir fulltrúa til setan 1. november 2017, ella eftir nærri avtalu.
Sum fulltrúi í Kommunala Arbeiðsgevarafelagnum verða uppgávur tínar at ráðgeva og vegleiða kommununum í málum av felags áhuga, har í millum at ráðgeva kommununum og interkommunalu felagsskapunum SEV og IRF í starvsfólkamálum, sáttmálaspurningum og øðrum spurningum viðvíkjandi løn og setanarviðurskiftum hjá starvsfólkum á kommunala sáttmálaøkinum.
Tað verður væntað, at tú hevur vitan og innlit í bæði kommunumál og arbeiðsmarknaðarmál, ella at tú við tínum royndum, førleikum og eginleikum er før/ur fyri skjótt at seta seg inn í nevndu viðurskifti.
Talan er um eitt spennandi starv í einum politiskum umhvørvi, har tú viðhvørt skal vera før/ur at arbeiða undir einum ávísum trýsti.
Aðrar uppgávur
- arbeiða við at styrkja kommunalu umsitingarnar við at gera felags vegleiðingar og mannagongdir m.a. um starvsfólka- og arbeiðsrættarlig viðurskifti
- ráðgeva einstøku limakommununum í serstøkum málum
- samskipa lønarlagið og samráðast við fakfeløg, sum virka á kommunala sáttmálaøkinum
- umboða Kommunala Arbeiðsgevarafelagið/Kommunufelagið í arbeiðsbólkum
- standa fyri skeiðvirksemi og mennandi tiltøkum av ymiskum slagi
- samskifta við landsumsitingina, fakfeløg og aðrar áhugabólkar
- savna og umsita vitan um kommunu- og arbeiðsrættarlig viðurskifti
Førleikar
Tú hevur viðkomandi útbúgving frá hægri lærustovni.
Starvsroyndir frá miðfyrisiting, kommunala geiranum ella aðrar líknandi starvsroyndir eru ein fyrimunur.
Tú skal duga væl at orða teg á føroyskum, bæði í skrift og í talu, og er tað ein fyrimunur, um tú hevur politiskt tev og áhuga fyri kommunalum viðurskiftum sum heild. Harumframt er tað ein fyrimunur, um tú hevur royndir at arbeiða við ymiskum greiningum og skipan av hagtølum og øðrum.
Lønar- og setanartreytir
Starvið verður sett og lønt sambært avvarðandi sáttmála. Tann, sum settur verður, má tola broytingar í starvinum. Setanin fevnir um virksemið hjá Kommunala Arbeiðsgevarafelagnum og Kommunufelagnum.
Umsókn saman við prógvum, viðmælum og upplýsingum um útbúgving og royndir skal sendast til:
Kommunala Arbeiðsgevarafelagið
R.C. Effersøesgøta 26
FO – 100 Tórshavn
Umsóknarfreist
Umsóknin skal saman við prógvum o.ø. vera okkum í hendi í seinasta lagi hósdagin 31. august 2017, kl. 16.00.
Nærri fæst at vita um starvið við at venda sær til Anitu Fuglø, leiðara í Kommunala Arbeiðsgevarafelagnum á tel. 226339, ella umvegis teldupost anita@kaf.fo – ella til Eyðun Christiansen, stjóra í Kommunufelagnum á tel. 282480, ella umvegis teldupost eydunc@kf.fo.
Upplýsingar um Kommunala Arbeiðsgevarafelagið finnur tú á heimasíðu felagsins www.kaf.fo, og um Kommunufelagið á www.kf.fo


text:
Dvørgar eru lágir og tjúkkir, skeggleysir, men tó ikki ljótir á at líta. Teir búgva í stórum steinum ella í heygum undir klettum; tílíkir dvørgasteinar finnast víða hvar í oyggjunum. Dvørgar eru góðsligir, men tola ikki klandur nær bústaðinum; tá verða teir illir og fara í vreiði burtur haðani; tí stendur hin stóri dvørgasteinurin í Skúvoy klovin sundur, tí at tveir dreingir, sum har á sinni vóru staddir, bóðu ilt og bardust; tá flýddu dvørgarnir og kluvu steinin.
Dvørgar eru bestir smiðir. Av teimum lærdu menn fyrst at herða stál í vatni; áður tandu teir jarnið út og smíðaðu tað við at buka tað kalt við hamri. Dvørgatólini smíða sjálv. Dvørgamegin er í beltinum, sum teir gyrða seg við um miðju; fært tú beltið frá dvørgi, er hann fyri einki, og kunna tá leggjast treytir á hann at smíða, hvat maður krevur, og geva dýrgripir fyri at fáa aftur beltið. Undir steinunum, hvar teir búgva, kann ofta síggjast øska liggja, sum er sópað út úr smiðju teirra.
Ein klettur stendur í Gásadali, hvar íbygt er av dvørgum; har inni hoyrast teir stundum smíða. Ein fátækur maður var eina ferðina norður í Tungu og setti upp torv; hann sá klettin opnan og dvørgarnar smíða har inni; hann gekk nærri at hyggja at hesum. Dvørgur kom tá út í dyrnar og segði við hann: ”Nasadjarvur vart tú, so fátækur tú ert; tó skalt tú eiga henda knívin”, og nú kastaði hann honum út ein knív, ið var so hvassur, at hann beit alt, ið bar við eggina á honum, hvussu hart mundi vera.
V.U. Hammershaimb: ”Færøsk Anthologi I”, 1891


text:
Góðu veljarar í Vágs kommunu
Fyri umleið 4 árum síðani gjørdi eg av at fara upp í kommunalpolitikk, tí eg vildi brúka mína tíð og orku saman við øðrum at gera nøkur góð ting fyri Vág; fyri hetta staðið, sum okur øll eru so góð við !
Flestøll vóru í hesum tíðarskeiðinum (árini fram til 2012) hørm og kedd um minkandi fólkatal í Vági, trongu fíggjarligi korini hjá kommununi og afturvendandi keðiligu søgurnar um kreppu og stríð í Suðuroynni og Vági.
Hetta gjørdi eisini, at nýggja býráðsmanningini, sum byrjaði 1. jan. 2013 var til dystin fús at taka stór tøk – og øll vóru greið um, at stór tøk skuldu takast.
Eg haldi, at okur í dag kunnu staðfestast, at Vág hevur megnað at gera ótrúliga nógv góð ting hesi seinastu 4 árini. Góð ting, sum hava broytt Vág til at verða eitt betri stað at liva og virka í. Góð ting, sum hava broytt Vág til at verða eitt sera spennandi og mennandi stað. Góð ting, sum hava sett Vág á Føroyakortið sum eitt undangongustað í Føroyum.
Eg skal ikki her reksa upp øll tey nógvu tiltøkini, átøkini og tingini, sum gjørd eru seinastu fýra árini. Eg vóni at tey flestu er før fyri at meta um hvussu Vág hevur ment seg og hevur gingið nýggjar leiðir hesi árini, við einari langari røð av sólskinssøgum. Lít eisini rundan um teg, og tú sær, hvussu nógv er broytt til tað betra seinastu 4 árini.
Eg eri sjálvur sera fegin um, at okur hava vent gongdini í fólkatalinum. Síðan miðjan 2013 eru okur vorðin umleið 60 fólk fleiri í Vági. 60 fólk eru løgd afturat okkara felags gongu í at gera Vág til eitt enn betur stað, gera Vág til eitt spennandi og mennandi stað.
Eg eri eisini ómetaliga glaður um, at okur hava fingið skil á fíggjarstøðuna hjá Vágs kommunu. Hetta hevur kravt hart miðvíst arbeiði. Og 1. Januar 2017 fer Vágs kommuna at verða so væl fyri, sum kommunan ongantíð hevur verið fyrr, við at kalla ongari skuld. Betraða fíggjarstøðan hevur eisini gjørt tað gjørligt at lækka skattin, hækka barnafrádráttin og lækka barnaansingargjaldið, soleiðis at ein vanlig barnafamilja við ársbyrjan 2017 hevur umleið 10.000 kr. meiri um árið eftir til sín sjálvs í mun til tá valskeiðið byrjaði í 2013.
Jú, í Vágs kommunu eru farnar fram stórar broytingar tey seinastu árini.
Ein søga, sum kanska sigur nakað um tað broyttu Vág, er ein søga, sum Hegga fortaldi herfyri.
Hegga greiddi frá, at hann hevði verið í sjúkraørindum í Danmark. Á sjúklingahotellinum, Hotel Torshavn, búðu nógvir føroyingar, sum vóru í Danmark fyri at fáa sær heilsubót. Okur kenna øll prátingarsama Hegga, men tá tey frættu, at Hegga var vágbingur, so tosaðu norðingarnir ikki um annað enn hvussu nógv Vág var broytt seinastu árini, og um hvussu heilt fantastiska nógv spennandi hendir í Vági, og at tað var áhugavert at fylgja við øllum teimum tingunum, sum okur í Vági arbeiða við. “Í øllum hesum prátinum føldi eg meg heilt fantastiska stóltan av at verða vágbingur”, segði Hegga.
Tann kenslan av stóltleika, sum Hegga hevur, er ein góð kensla. Ein kensla av, at Vág er eitt sera gott stað at verða, at vaksa upp og liva í. Ein kensla av, at okur í Vági eru á røttu kós. Ein kensla av, at Vág gongur undan og vísir øðrum kommunum og økjum í Føroyum fram áleið.
Fyri fýra árum síðani byrjaðu okur øll her á staðnum í felag eina miðvísa gongu at menna Vág, at fáa Vág aftur í fremstu røð. Stevið er gott og framtíðin sær sera spennandi út.
Framburð skapa okur sjálv – tað skal hart arbeiði til, og tann innsatsin eri okur til reiðar at gera !
Setið x við LISTA E
Dennis Holm


text:
Tilmelding til húsarhaldsskeið 2018/19
Vælkomin á Húsarhaldsskúla Føroya til eitt 7 mánaða húsarhaldsskeið sum heilt víst verður ein ógloymandi tíð! Samanhald, útferðir, skemt og undirhald verður samanflættað við fakligt arbeiði, har hvør bólkur ger munagóð avrik. Tað hevur víst seg at eydnast sera væl hjá øllum at blíva partur av tí góða samanhaldinum, so halt teg ikki aftur!
Skeiðið byrjar í august og endar í februar. Allir næmingar fáa prógv handað.
Hvat krevst?
Næmingar, sum hava lokið 9. floks prógv fólkaskúlans ella hava samsvarandi aldur, sum næmingar, ið hava lokið 9. floks prógv fólkaskúlans.
Skeiðið er bæði fyri gentur og dreingir. Tú kanst lesa meira um kostnað og lærugreinar her >>
Svar um upptøku verður sent 12. mars við teldupostið.
Tilmeldingin byrjar her mikudagin 08. november.
umráðandi at upplýsa rættan teldupost
um tú ert yngri enn 18 ár skal tú upplýsa teldupost hjá foreldrum /avvarðandi


text:
Ein lítil grind varð funnin innanfyri boðarnar í Hvalba mikudagin og avgjørt varð at lata hana til Náttúrugripasavnið til merkingar. Merkingin kom uppá pláss, men grindin vildi ikki útaftur av Hvalbiarfirði. Tá tað seinni fór at fjara, kom grindin at liggja á turrum. Tað bleiv tí neyðugt at drepa grindina.
Myndina omanfyri hevur Eybjartur Sˇlheyg Skaalum Ý Hvalba tiki og vÝsir ein av bjargingarmonnunum Claus Olsen, sum heldur um ein grindahval. Ein sigandi mynd um bjargingartiltaki Ý Hvalba, har vilji og kensla lřsti av hvalbingum Ý teirra stremban eftir at bjarga merktu hvalunum frß pÝnu og deya. Flott hvalbingar.
Grindin var 36 hval og mett til 186 skinn og var skift til Hvalbiar sˇkn (Hvalba og SandvÝk).
Hvalba (mynd: Robert Magnussen).


text:
Íslenski forsetin, Guðni Th. Jóhannesson hevur úr at gera í dag. Altingsval var í Íslandi um vikuskiftið, og í dag skulu allir teir átta floksformennirnir fundast við Guðna um hvussu ein samgonga kann skipast.
Tann fyrsti ið skal fundast við Guðna er formaðurin í Sjálfstæðisflokkinum og fyrrverandi forsætisráðharrin, Bjarni Benediktsson. Sjálfstæðisflokkurin fekk, hóast nógv rumbul og ónøgdsemi, eitt gott val, við 25,2% av øllum atkvøðunum. Flokkurin, Vinstri Grønu, sum í øllum kanningum stóð til at vinna valið, fekk næstflest atkvøður, 16,9%. Formaðurin í Vinstri Grønum, Katrín Jakobsdóttir, er næst at fundast við Guðna Th. Jóhannesson, eftir Bjarna Benediktsson.
Sambært íslenska miðlinum Vísir.is, eru óformligar samgongusamráðingar longu byrjaðar. Katrín Jakobsdóttir hevur sagt, at hon vil royna at arbeiða fyri einari samgongu, við teimum flokkunum, ið vóru í andstøðu seinasta valskeið. Tað vil siga, við flokkunum, Vinstru Grønum, Samfylkingini, Piratum og Framsóknarflokkinum. Við øllum hesum flokkunum í einari samgongu hava tey ein lítlan meiriluta uppá 32 tinglimir.
Eftir íslenska valið í fjør gingu umleið tríggir mánaðir áðrenn samgonga bleiv skipað. Eirikur Bergman, professari við universitetið Bifröst, sigur við Vísir, at hann væntar ikki, at tað fer at taka so langa tíð hesu ferð. Hann metir, at støðan er nógv opnari hesu ferð, og at tað ikki fer at snúgva seg eins nógv um, at útihýsa ávísum politikarum, sum tað gjørdi seinast.
Tónleikurin fyllir meira enn nakrantíð
Edmund Jacobsen er farin um tey fimmti, men ongantíð hevur tónleikurin fylt meira hjá honum enn júst nú


text:
Borgarstjórin í Klaksvik hevur serliga góð evnir at verða ógreiður. Nakað av tí bjargar hann við at duga at føra seg fram og senda tíðindaskriv. Men slíkt fær altíð ein enda. Eisini í einum flokki, har menn fyrr vóru kendir fyri at tosa nógv og siga lítið.
Havi undrast á, hví borgarstjórin í fiskivinnuhøvuðsstaðnum er so passivur í samband við fiskivinnunýskipan. Og eg dugi framvegis ikki at skilja hví so er.
Fyri stuttari tíð síðan boðaði Jógvan Skorheim frá, at hann ongantíð aftur fór at gera avtalu við sitandi samgongu. Nú fíggjarlógin var løgd fram, visti Skorheim at siga frá, at hann hevði gjørt avtalu við samgonguna um at taka undir við fíggjarlógini. Afturfyri fekk hann íløgur á ca. 21 milliónir til Klaksvíkar, sum tó vóru goymdar í Burka.
Fyrr í ár hevði Skorheim rokna út, at Klaksvíkar kommuna kann missa stórar upphæddir í samband við fiskivinnunýskipanina. Jógvan Skorheim visti at siga at uml. 100 milliónir komu inn í kommunukassan frá fiskivinnuni og avleiddum vinnum. Somuleiðis visti hann at siga, at vandi var fyri at kommunukassin missur hesar inntøkur.
Undirritaði møtir av og á í Løgtinginum at lurta. Serliga í samband við fiskivinnunýskipan. Men tað, sum eg havi lagt merki til er, at ávísir tingmenn møta og stempla inn og fara av fundi langt áðrenn fundurin er liðugur. T.d. legði eg merki til at tá fiskidagar skuldu ásetast, so helt Skorheim røðu, sendi skriv til fjølmiðlar og fór av fundi á middegi. Fundurin vardi til seint seinnapartin. Uppskotið hjá Landstýrismanninum var at skerja dagarnar 50% Og tað hevur also tídning í Klaksvík!! Eg dugdi ikki at skilja, hví borgarstjórin ikki var á fundi og royndi at gera sína ávirkan galdandi.
Somuleiðis er Jógvan Skorheim limur í vinnunevndini. Har hevur hann heldur ikki tíð at møta. Hann er javnan burturstaddur. T.d. vóru hann og Løgmaður á Oyggjaleikum, tá harðast leikaði á. Eisini tá hugsaði eg, at borgarstjórin ikki tekur málið í álvara.
Annar persónur hevur sagt mær, at hann hevur verið 2 ferðir á fundi í vinnunevndini og har var eingin Skorheim. Eg havi verið eina ferð. Og tá var heldur eingin Skorheim. Tað sæst í fundarfrásøgnunum, hvør møtir á fundi, so tað ber til at telja.
Heldur ikki skilti Jógvan Skorheim álvaran, tá formansval stó á skrá í Vinnunevndini. Tá var møguleiki, umvegis formanspostin, at tryggja sær at, ivamál blíva væl upplýst og nevndarálitið avspeglaði veruleikan. Men heldur ikki har skilti Jógvan Skorheim týdningin og valdi at stuðla samgonguni og samstundis skaða síni egnu.
Mín niðurstøða er, at borgarstjórin í Klaksvík ikki skilur álvaran. Rokni ikki við at hann er líka glaður.
Men tað er undarligt, at borgarstjórin, sum á tingsins røðarapalli sigur, at nýskipan fer at kosta kommunu kassanum upp til 100 milliónir, ikki leggur seg í selarnar og møtir upp, og situr til seinasta mann. Tað er væl har hann hevur møguleika at ávirka avgerðirnar.
Fyri at vísa hvussu einfalt tað er, so havi eg gjørt eitt roknistykki, sum vísur, hvussu nógv ymisk skip kunnu bjóða uppá Makrel:
Nýtt skip 1,70 kr/kg
Gamalt skip 2,79 kr/kg
Gamalt skip uttan avskrivingar 2,97 kr/kg
Gamalt skip lág løn 4,46 kr/kg
Gamalt skip, løn 400.000 árliga 4,79 kr/kg
Tí er tað púra vist, at onki í Klaksvík verður, sum tað er í dag.
Í einari kaffistovu í Klaksvík hekk einaferð eitt skjal, sum vísti, at privata fyritøkan hevði avskriva skuld uppá Klaksvíkar kommunu. Hetta var meint sum ein áminning í góðum tíðum, at ringar tíðir kunnu koma aftur.
Skal eisini minna á, at einaferð tosaði Heini í Kunoy á tingsins røðarapalli um ein skúlalærara við 8 milliónum á bók. Hesin skúlalærari kundi keypt øll skipini undan Klaksvíkingum. Men í staðin valdi hann at hjálpa nøkrum góðum monnum við at tekna eina minni upphædd av partapeningi.
Ivaleyst er Skorheim ov ungur til at minnast hetta. Og ivaleyst er tað trupult at skilja, bara við at hoyra tað fortalt. Fyri at skilja tað til fulnar, krevst ivaleyst at ein livdi og virkaði tað tíðina.
Tá tveir norðingar í samgonguni umframt sitandi borgarstjóri í Norðoyggjum leggja so lítið í hvat hendur og soleiðis, sum eg dugi at síggja tað, stuðla uppundir ætlaðar broytingar, hví skulu onnur so leggja nakað í tað?
Hví skulu onnur so ikki brúka kreativu evnini og bjóða á uppboðssøluni? Hví skulu onnur ikki keypa øll rættindini undan klaksvíkingum.
Tá teir ráðandi ikki leggja í, um tey lokalu arbeiðsplássini verða partvís niðurløgd, partvís latin øðrum og parvís latin útlendingum, hví skulu onnur so leggja í tað?
Skulu onnur ikki bara siga takk fyri, trúgva upp á jólamannin og gleðast um tað tey kanska fáa, tá teir lokalu avreiða 500 arbeiðspláss?
Tað verða hvørki skúlalærarar, norðingar ella fiskimenn, sum verða skipaeigarar. Framtíðar reiðarí, verða strámenn, og skipini verða gamlar dangur við føroyskum skipara og útlendskari lágløntari manning.
Og tá verður tað sum Janus Djurhuus yrkti: Situr tú seggur í oyðini høll, einastur eftir av mongum..
P.S. Krónur, sum til ber at bjóða pr. kg. broytist alt eftir hvussu kvotur minka og vaksa. Tó broytist munurin millum ymisku skipini í døminum ikki. Sama roknistykki fyri kvotur í Barentshavinum líkist hesum. Men fyrimunurin í Barentshavinum við lægri løn er væl størri enn i uppisjóvarvinnuni.


text:
Limaskapur
Felagið ger tiltøk fyri limir. Tískil skal man vera limur.
Hevur tú áhugað fyri at gerast limur í Føroyingafelagnum, so skal tú gjalda limagald inn á konto: Danske Bank 1551-1606549 og viðmerkja:
Navn:
Bústaður:
Føðingardagur:
E-mail:
Telefon:
Limagjaldið fyri 2017 er ásett til kr 150,- fyri vaksin og kr 5,- fyri børn til og við 17 ár.
Limaárið er frá januar til desember.
Luttekur man afturvendandi í tiltøkum hjá felagnum, skal man vera limur. Tó hevur man møguleika fyri at luttaka í einum tiltakið við at gjalda eindagslimagjald á 20 kr. áðrenn ein velur at gerast limur. Hetta er galdandi fyri øll tiltøk, stór sum smá, og also ein eingangs-møguleiki.
Fólk sum eru búðsitandi aðrastaðni enn Aalborg, also vitjandi, kunnu luttaka við at gjalda eindagslimagjald.


text:
•
Steffen Stummann Hansen:
A Dane and the Dawning of Faroese Archaeology.
Fróðskaparrit 50 (2002),11-32.
• Download publikationen gratis i pdf-format her
•
•
•
•
•
•
•
•
“Í oktober 1932 vitjaðu Gudmund Hatt, professari í búlandafrøði við Københavns Universitet, og kona hansara, Emilie Demant Hatt, listamálari, í Føroyum í seks dagar á veg heim frá annsóknum í Grønlandi. Umframt at vera búlandafrøðingur var Hatt eisini ein av fremstu serfrøðingum í fornfrøði viðvíkjandi byggisiðum. Serstakliga hevði Hatt áhuga fyri landbúnaðarskipanum, og meðan hann var staddur í Føroyum, tók hann eisini lut í einum lítlum fornfrøðiligum útgrevstri av eini húsatoft nærindis Tórshavn; hesin grevstur varð fyriskipaður av Føroya forngripafelag. Fornfrøðiliga umhvørvið, sum Hatt rakti við í Føroyum, gevur á mangan hátt eina mynd av upprunanum at føroyskari fornfrøði.”


text:
Í gjár var MBF við á almennum fundi á Hotel Hafnia um vaksnamannaútbúgving. Tað var NVL, norðurlendskt netverk fyri vaksnamannalæru, sum skipaði fyri.
Fundurin var settur á skrá, tí vaksnamannaútbúgving og lívlang læra í breiðari merking, er eitt raðfest øki í norðurlendskum samstarvi. Eitt av málunum var at kunna um førleikar og royndir innan vaksnamannalæru í norðurlondum.
Eisini varð vaknsamannaútbúgving í Føroyum lýst úr ymsum sjónarhornum. T.d. hevði Dugni, Deyvafelagið/Teknmálstulkatænastan og Felagið fyri Lesi- og skriviveik hvør sína framløgu um arbeið teirra og tær avbjóðingar, tey hava.
Tað er ein sannroynd, at kring oyggjarnar sita væl skikkað fólk, sum tó av ymiskum orsøkum ongantíð fingu pappír uppá førleikar teirra. Kvinnur, sum vóru heima, tá ið maðurin var á sjónum. Tey, ið eru orðblind ella deyv og ikki fingu røttu hjálpina. Ófaklærd og tey, ið orsakað av sjúku ikki fingu gjøgnumført eina útbúgvning, sum tó seinni fingu viðkomandi arbeiðsroyndir. Uppaftur onnur eru, sum hava tørv á eftirútbúgving ella at tillaga útbúgving sína til dagsins samfelag og so framvegis.
Í dag verður í Føroyum nógv gjørt á økinum, men avbjóðingin er, at stovnar arbeiða hvør sær t.d. á miðnámsskúlunum, í frítíðarundirvísingini, í áhugafeløgum, í øðrum útbúgvingum, á Heilsuskúla Føroya, á Fiskivinnuskúlanum, á Føroya Sjómansskúla og á Setrinum.
Semja var um, at í Føroyum er stórur tørvur á eini samskipan á økinum. Her eigur at verða orðaður ein politikkur, ið byggir á hugsjónina um lívlanga læru við vegleiðing, førleikameting, og har ymisku tørvirnir verða lýstir.
MBF fegnast um, at orð aftur er sett á týdningin í vaksnamannaútbúgving og á einum orðaðum politikki á økinum.


text:
Afturvendandi heystboðskapurin, sum farna samgongan tíbetur fekk steðgað, varð tíverri aftur at hoyra fyrst í vikuni, tá boðað varð frá, at allar sjúklingaviðgerðir, uttan lívsneyðugu, verða avlýstar tað, ið eftir er av árinum.
Er tað tí at peningur manglar í landskassanum?
Nei, so er ikki.
Tíðirnar eru so góðar fíggjarliga, at “yvir flýtur”. 158 mió. eru í yvirskoti í ár og væntandi 460 mió. komandi. Og peningur verður settur í búskapargrunn, 23 mió í ár og eftir ætlan 263 mió næsta ár.
Jamen, er tað ikki óført, spyr tú kanska, at seta av til verri tíðir? Jú, so avgjørt, men tað er ikki í lagi, um peningur væntar til grundleggjandi tørvir hjá borgaranum. Tann peningur, sum verður tikin inn í skatti og avgjøldum frá vanliga borgaranum og vinnuni, skal fyrst av øllum brúkast til dagligu tørvir borgarans og ikki til at verða goymdur.
So áheitan Miðfloksins til løgman er einføld, leita inn í títt sosiala hjartað og gev boð um at flyta tær neyðugu milliónirnar frá heiløgu kúnni, Búskapargrunninum, til heilsuverkið.
Dagurin má ikki koma, tá Búskapargrunnurin, alt gott annars um hendan, ella aðrar heilagar kýr verða raðfestar framum grundleggjandi tørvir hjá einstaka borgaranum.


text:
Róland Toftum
Róland Toftum (føddur 1998) úr Vági er ein føroyskur svimjari, sum svimur fyri Susvim og Føroyar. Hann er fyrsti føroyingur, ið hevur svomið 50 metrar bringu á langgeil undir 30 sekund.
Innihaldsyvirlit
- 1 Lívsleið innan svimjing
- 1.1 Oyggjaleikir 2017
- 1.2 Danish Open 2016
- 1.3 FM á langgeil 2016
- 1.4 Reykjavík International Games 2016
- 1.5 NM og NJM á stuttgeil í 2015 í Bergen
- 1.6 Oyggjaleikir 2015
- 1.7 FM í svimjing 2015
- 1.8 Reykjavík International Games 2015
- 1.9 NM og NJM 2014 í Upplands Väsby
- 1.10 FM 2014
- 1.11 Meistarastevna fyri ung 2014
- 1.12 NMU 2013
- 2 Heiður
- 3 Keldur
Lívsleið innan svimjing[rætta | rætta wikitekst]
Oyggjaleikir 2017[rætta | rætta wikitekst]
- Silvur í 50 metrar bringu við tíðini 29.18
- Silvur í 100 metrar bringu við tíðini 1:03,76
- Bronsu í 4x50 m blandað. Hinir á liðnum vóru: Marius Ihlen Gardshodn, Alvi Hjelm, Óli Mortensen. Teir svumu við samlaðu tíðini 1:44,97.
Danish Open 2016[rætta | rætta wikitekst]
Róland luttók saman við øðrum føroyskum svimjarum á Danish Open í Bellahøj í apríl 2016. Hann setti tvær ferðir nýtt føroyskt met og juniormet í 50 metrar bringu, fyrst í innleiðandi riðlunum við tíðini 29.89. Hann gjørdist harvið fyrsti føroyingur, ið hevur svomið 50 metrar bringu á langgeil undir 30 sekund.[1] Hann svam í fýra B-finalum, tað var í 50, 100 og 200 bringu og í 50 m frí.[2]
- Setti føroyskt met og juniormet í 50 m bringu í innleiðandi riðli við tíðini 29.89
- Setti føroyskt met og juniormet í 50 m bringu í finaluni við tíðini 29.81
FM á langgeil 2016[rætta | rætta wikitekst]
Fyrsta FM-svimjikappingin á langgeil nakrantíð varð hildin í Páls Høll í Vági vikuskiftið frá 11. til 13. mars 2016. Róland vann fleiri heiðursmerki og setti føroysk met.[3]
- Gull í 200 m bringu við tíðini 2:24.58
- Gull í 100 m bringu við tíðini 1:06.88
- Gull í 50 m bringu við tíðini 30.01
- Gull í 50 m frí við tíðini 24.45
- Gull í 4X100 m frí við tíðini 3:42.95, ið var nýtt føroyskt met fyri feløg (ikki landslið)
- Bronsu í 100 m frí við tíðini 55.14
Reykjavík International Games 2016[rætta | rætta wikitekst]
Róland setti nýtt føroyskt met og juniormet í 50 m bringu á langgeil í innleiðandi riðlum við tíðini 30.45. Pál Joensen átti gamla metið á 30.65 frá Bergen Swim Festival 2015. Markus Joensen úr Havnar Svimjifelag átti føroyska juniormetið á 31:81, frá Evropeisku JuniorMeistarastevnuni í Póllandi í 2013.[4]
Róland setti nýtt føroyskt juniormet í innleiðandi kapping í 100 metrum bringu við tíðini 1:07.76. Markus Joensen úr Havnar Svimjifelag átti juniormetið á 1:08.93 frá 2013.
- Gull í 50 m bringu við tíðini 30.03, ið var nýtt føroyskt met og juniormet
- Gull í 200 m bringu við tíðini 2:23.72, ið var nýtt føroyskt juniormet
- Silvur í 100 m bringu við tíðini 1:06.87, ið var nýtt føroyskt juniormet
- Silvur í 50 m frí við tíðini 24.38, ið var hansara persónligt besta tíð
NM og NJM á stuttgeil í 2015 í Bergen[rætta | rætta wikitekst]
Róland setti trý juniormet á Norðurlendsku JuniorMeistarastevnuni á stuttgeil, ið varð hildin í Bergen í desember 2015. Hann setti juniormet í 200 m bringu, fyrst í innleiðandi riðlunum við tíðini 2:19.52 og síðan í finaluni við tíðini 2:19.37.[5] Róland setti eisini nýtt føroyskt juniormet í 100 metra bringusvimjing á stuttgeil, tá ið hann í innleiðandi riðlunum á NM/NJM 2015 í Bergen svam teinin uppá 1:04.43.
Oyggjaleikir 2015[rætta | rætta wikitekst]
- Bronsu í 4x50 m blandað við tíðini 1:44.22, hinir vóru: Alvi Hjelm, Eyðbjørn Joensen og Pál Joensen
- Bronsu í 4x100 m blandað við tíðini 3:50.51 hinir vóru: Alvi Hjelm, Óli Mortensen og Pál Joensen
- Bronsu í 4x100 m frí við tíðini 3:26.31, ið var nýtt landsliðsmet. Hinir vóru: Pál Joensen, Eyðbjørn Joensen og Óli Mortensen[6]
FM í svimjing 2015[rætta | rætta wikitekst]
Róland setti føroyskt juniormet í 200 bringu við tíðini 2:21.33.[7]
- Gull í 4x50 m frí við tíðini 1:36.51, hinir vóru: Eyðbjørn Joensen, Rói Bech og Pál Joensen.
- Gull í 4x100 m frí við tíðini 3:33.48, hinir vóru: Eyðbjørn Joensen, Rói Bech og Pál Joensen.
- Silvur í 50 m bringu við tíðini 30.40
- Silvur í 50 m frí við tíðini 24.10
Reykjavík International Games 2015[rætta | rætta wikitekst]
Kappingin var hildin vikuskifti 16. til 18. januar 2015.
- Gull í 200 metrar bringu fyri menn, opin bólkur. Setti nýtt føroyskt juniormet við tíðini 2:29.49.[8]
- Bronsu í 100 bringu við tíðini 1:10.31[9]
NM og NJM 2014 í Upplands Väsby[rætta | rætta wikitekst]
- Nr. 7 í 200 metrar bringu við tíðini 2:29.03
FM 2014[rætta | rætta wikitekst]
Róland luttók á FM í svimjing 2014, sum varð hildið í Havn vikuskiftið 16., 17. og 18. mai 2014. Hann vann fleiri heiðursmerki bæði í einstaklingakappingum og liðkappingum. Besta úrslitið hjá honum var í liðkapping í 4 ferðir 50 metrum frí, har ið teir settu nýtt føroyskt met. Á stevnuni varð hann eisini kosin sum Ársins stjørnuskot 2014 hjá monnunum.
- Gull í 4 x 100 m blandað við tíðini 3:59.75 við Harrar Susvim, saman við Pál Joensen, Eyðbjørn Joensen og Dánjal Martin Hofgaard.
- Gull í 4 x 100 m frí við tíðini 3:32.77, saman við Eyðbjørn Joensen, Dánjal Martin Hofgaard og Pál Joensen
- Gull í 4 x 50 m frí við tíðini 1:34.96, sum var nýtt føroyskt met, saman við Høgna Simonsen, Eyðbjørn Joensen og Dánjal Martin Hofgaard.[10]
- Silvur í 50 m frí við tíðini 24.15[11]
- Bronsu í 200 m bringu við tíðini 2:32.31
- Bronsu í 100 m bringu við tíðini 1:10.24
- Bronsu í 100 m frí við tíðini 54.47[12]
Meistarastevna fyri ung 2014[rætta | rætta wikitekst]
Róland luttók á Meistarastevnu fyri ung í Svimjihøllini í Havn 25. og 26. apríl 2014. Hann gjørdist mest vinnandi drongur og næst mest vinnandi av øllum, næst eftir Sáru R. Nysted. Róland vann 12 gull, 2 silvur og 1 bronsu heiðursmerki.[13]
NMU 2013[rætta | rætta wikitekst]
Róland luttók á norðurlendsku meistarastevnuni fyri ung, sum varð hildin í Reykjavík í juli 2013.[14]
- Nr. 6 í 50 m frí við 25.39
- Nr. 8 í 200 m bringu við 2:41.57
- Nr. 11 í 100 m frí við tíðini 56.99.
- Nr. 13 í 200 m frí við tíðini 2:12.25.
- Nr. 5 í 4x200 m frí fyri blandað lið við tíðini 9:01.73, saman við Marius Ihlen Gardshodn, Ásbjørg Hjelm, Lív E. Eidesgaard.
Heiður[rætta | rætta wikitekst]
- Ársins stjørnuskot á FM í svimjing 2014
Keldur[rætta | rætta wikitekst]
- ↑ svimjing.com - Róland føroyskt met og B-finala í 50 bringu á Danish Open 2016
- ↑ svimjing.com - Yvirlit yvir føroysk úrslit á Danish Open 2016
- ↑ livetiming.se - Results for Føroyameistarastevnan 2016 (50m)
- ↑ svimjing.com - Róland 30:45 og føroyskt met í 50 bringu
- ↑ svimjing.com
- ↑ Svimjing.com - Fjórðu finalur á Jersey 2015
- ↑ svimjing.org, Úrslit frá FM og JM 2015.
- ↑ svimjing.com - Ball aftur triðja dag á RIG 2015
- ↑ svimjing.com - Føroysk met og heiðursmerki á RIG 2015
- ↑ livetiming.dk, Kapping 42, 4X50m Frísvimjing Menn, Finalur, Senior
- ↑ livetiming.dk, Kapping 26, 50m Frísvimjing Menn, Finalur, Senior
- ↑ livetiming.dk, Kapping 12, 100m Frísvimjing Menn, Finalur, Senior
- ↑ Svimjing.com, Úrslit frá Meistarastevnuni fyri Ung 2014
- ↑ Svimjing.com


text:
Hann varð føddur í Elduvík 16/24902. Komin til mans var hann nøkur ár til skips, veturin 1924-25 var hann á Føroya Fólkaháskúla í Havn, fór seinni á skiparaskúla og tók prógv í 1928. 1 1933 setti hann búgv í Vestmanna, og alla ævi sína var hann knýttur at sjóvinnu, fyrstu árini 96 sum fiskimaður og siglingarmaður, seinni sum reiðari.
Hann var bygdaráðslimur og skúlaráðslimur drúgv áramál, og hann sat á Føroya Løgtingi umboðandi Fólkaflokkin 1945-58.
Fyrstu trý bardagaárini sigldi hann við Vestmannaskipum við feskfiski til bretska marknaðin; í 1940 var hann við »Union Jack«, sum varð søkt av týskum kavbáti -manningin bjargaði sær við neyð og deyð í lítla báti á land á Flannan Island; teir høvdu tá sitið við árarnar í 42 tímar. Um hesa hending skrivaði hann frasøgnina »Ein vandaferð«, 1952.
Fríðrikur doyði 6/7-1981.
Úr: Árni Dahl: Bókmentasøga I-III. Fannir. 1980-83.


text:
Sigursgongdin hjá KÍ varð steðgað í dag
Mong vóru tey, ið væntaðu at KÍ fór at vinna á ÍF í dag uttan stórvegis trupulleikar, tí KÍ liðið hevur ligið á alduryggingum í longri tíð og einki hevur bent á, at liðið fór í aldudalin aftur.
Dystirnar KÍ-liðið hevur spælt móti ÍF fyrr í ár hava sýnt, at KÍ-liðið er eitt sera sterkt lið og teir megnaðu í báðum førum at smyrja fuglfirðingar av – tveir eyðmýkjandi ósigrar fyri ÍF-liðið.
Hesa skommina hava fuglfirðingar ikki viljað havt sitið á sær, so teir vístu í dag frá fyrsta bríksli, at hesaferð settu teir hart móti hørðum – nakran stórsigur fingu klaksvíkingar ikki.
Venjararnir báðir, Símun Eliasen og Jákup Mikkelsen, hava ligið við høvdinum í bloti og hugsa um, hvussu ÍF-liðið kundi vinna á KÍ-liðnum. Venjingin seinastu tíðina hevur verið hørð og spælihátturin hevur verið nógv og gjølliga umrøddur.
Tað er ikki altíð ein fyrimunur hjá einum liði, at verða mett sum tað betra liðið og tíðin á aldutoppinum er sjáldan varandi, nøkur bakkøst raka aloftast.
KÍ-liðið byrjaði bragdliga og hópur av dyggu fjepparum hjá KÍ stuðlaðu væl sínum liði, men skjótt funnu klaksvíkingar útav, at liðið teir spældu ímóti, var eitt heilt annað ÍF-lið, en liðið teir høvdu spælt frammanundan í hesi kappingini.
Sum dysturin leið, tók ÍF-liðið meira yvir. Teir spældu skilagott og vakran fótbólt, og tað gav úrslit. Nakað út í fyrra hálvleik eydnaðist ÍF at spæla seg ígjøgnum KÍ-verjuna og leggja bóltin fyri føturnar á Laval, ið ísakaldur smekkaði bóltin í meskarnar til støðuna 1-0 til útiliðið.
Men stutt aftaná, var málmansvilla gjørd av ÍF, ið bar í sær, at Páll Klettskarð fekk bóltin “foreraðan”, ið hann setti í mál, so fyrri hálvleikur endaði við javnleiki.
Annars skal sigast, at málmaðurin Elias royndist væl sín fyrsta dyst á ÍF-liðnum.
Seinni hálvleikur gjørdist ikki nógv øðrvísi enn fyrri hélvleikur – fuglfirðingar sótu á dystinum, og spældu seg til nógvar møguleikar, sum so einaferð góvu úrslit.
Kristoffur skeyt eitt gott skot dygst vinstru stólparót, ið málmaður KÍ ongan møguleika hevði at bjarga, so varð støðan 2-1 til ÍF, sum var fult uppiborið.
Løtu seinni bygdu ÍF-ararnir upp eitt gott álop, sum ótarnað slapp til skotstøðu, ið Laval aftur tók sær av. Hann sveik ikki, men smekkaði bóltin í mál til støðuna 3-1.
Stór útskifting varð gjørd á KÍ-liðnum, men lítið hjálpti, spælið hjá KÍ-liðnum riggaði ikki so væl, sum tað mangan plagar.
Tað eydnaðist ÍF a fáa fjórða málið, ið aftur frægi álopsleikarin Laval setti í netið, so støðan varð 4-1, og dysturin so at siga avgjørdur.
Men klaksvíkingar fingu pynta upp á úrslitið seinastu minuttirnar, sum var eitt ÍF sjálvmál, so endaliga úrslitið bleiv 4-2.
KÍ-liðið hevði nakrar málkjansir, men í netið vildi bólturin ikki.
Um ÍF-liðið skal verða sagt, at liðið var ágrýtið og sýndi ein veruligan stríðsvilja, ið forðaði KÍ-liðnum at fáa spælt sítt spæl. Allir sum ein stríddust fyri einum sigri, eingin sveik, lyft varð í felag, og tað gav úrslit.
Eitt megnarúrslit varð nátt. Oddaliðið varð væl og virðiliga sett upp á pláss av liði, ið stríddist til síðsta bríksl.
Til lukku við megnaravrikinum ÍF.
Verður sama uppskrift nýtt til næsta dystin, so sær ljóst út fyri framman.
Signar


text:
Blokkurin til Føroya er ein partur av samlaðu donsku fíggjarlógini, og tí verður ikki ein serstøk atkvøðugreiðsla um blokkin, sum mong tykjast halda.
Eftir eitt innslag í Degi og Viku
fríggjakvøldið hava fleiri havt at mær, tí eg ætli at atkvøða fyri eini semju millum
landsstýrið og donsku stjórnina um hægri blokk, um henda semja verður partur av
donsku fíggjarlógini.
Eg skal tí greiða frá orsøkini:
Javnaðarflokkurin segði púra greitt í
valstríðnum, at vit IKKI ætlaðu at draga føroyskan partapolitikk niður á
Christiansborg. Hinvegin lovaðu vit, at vit í okkara virki á Fólkatingi skuldu
virða tann meirilutan, sum situr í Føroyum.
Nú hendi tíverri tað eftir løgtingsvalið, at
Føroyar fingu mest reaktioneru samgongu, vit nakrantíð hava havt. Tað haldi eg
sjálvsagt sera lítið um.
Men í mínum starvi á fólkatingi má eg kortini
virða henda veruleika. Eg kann ikki gjøgnum fólkatingið fara í víggj ímóti tí
demokratiska meirilutanum í Føroyum. Okkara innlendis partapolitiska stríð skal
eftir mínum tykki førast í Føroyum - ikki í Danmark.
Partur
av fíggjarlógini
Annars er at siga, at ein møgulig semja um hægri
blokk IKKI kemur til atkvøðugreiðslu fyri seg. Semjan kemur einans í
fólkatingssalin sum ein partur av donsku fíggjarlógini. Eg hevði sostatt bara
kunnað atkvøtt ímóti við at atkvøtt ímóti allari fíggjarlógini.
Og tað hevði absolutt ongan mun gjørt. Tað er
vanligt í Danmark, at fíggjarlógin verður samtykt við sera stórum meiriluta.
Tvs. at tá samráðingarnar eru lidnar, so virða øll úrslitið. Eisini tey, sum
sita í minniluta. Og tað er longu greitt, at Venstre fer at stemma fyri
hesaferð.
Eg stemmi eisini fyri donsku fíggjarlógini. Tað
geri eg m.a. fyri at virða úrslitið av teimum tingingum, sum eg sjálvur havi
við danskar ráðharrar - m.a. um ætlaðu sparingarnar innan løgregluna í Føroyum.
Men eg geri tað eisini fyri at virða úrslitið
av teimum samráðingum, sum verða millum Danmark og Føroyar um blokkin. Tað
haldi eg, at eg sum føroyskt fólkatingsumboð eigi at gera.
Eg sigi sjálvsagt eisini - á røttum stað -
mína erligu meining um ætlanina at hækka blokkin. Men eg geri samstundis púra
greitt, at hetta er eitt mál millum landsstýrið og donsku stjórnina.
Føroyskur flatskattur - donsk lántøka
Sum Søren Espersen segði í útvarpinum í gjár,
er helst undirtøka í Danmark fyri at tiðna blokkin.
Men um tað fer at eydnast landsstýrinum at
HÆKKA blokkin, er helst ivasamt.
Fastfrystingin byggir jú á avtalur, sum eru
gjørdar á hvørjum ári í eini níggju ár. Eitt samt løgting hevur í flestu førum
staðið aftanfyri. At uppsiga slíkar avtalur við afturvirkandi kraft er sera
óvanligt - og ið hvussu er hevur landsstýrið ikki krav uppá nakað.
Danski fíggjarmálaráðharrin kann heldur ikki
bara taka nærum 200 milliónir úr statskassanum. Hann er jú skralltómur.
Pengarnir mugu lænast.
Undir slíkum umstøðum er ikki ósannlíkt, at
danska stjórnin fer at hyggja at, hvat pengarnir skulu brúkast til. Og so er
spurningurin, um hon vil fíggja føroyskan flatskatt við danskari lántøku...
Eg veit tað ikki. Og tað er ikki mítt borð. Eg
kann bara hugsa mær, at samráðingarnar verða truplar.
Men uttan mun til hvat úrslitið verður, hevði
tað verið púra skeivt av mær sum føroyskum fólkatingsmanni at atkvøtt ímóti
eini avtalu, sum Føroya Landsstýri ger.
19. Nov 2017
Alt ov nógv týðandi lóggávumál bíða eftir dønum, og tað er als ikki nøktandi, heldur Sjúrður Skaale. – Tað snýr seg millum annað um, hvussu løgreglan kann brúka vald móti borgarum, og hvussu vit skulu fara við teimum, sum sita inni. Slíkt má skipast við lóg, og tað gongur bara ikki, at man nú á sjeynda ári bíðar eftir hesum, sigur hann
26. Okt 2017
I samtlige mødelokaler er luften så tyk af alle de rigtige og smarte ord, at det mentalt set er som at spise flødeskum og candyfloss og marengs med karamelsovs oveni i dagevis.
Og der er virkelig en fare for, at det også indholdsmæssigt kan ende som tomme kalorier. Og det kan være svært at skelne mellem det indholdsrige politiske kød og det tomme flødeskum.
05. Okt 2017
I steder for at fjerne grænsehindringer i rigsfællesskabet, vil man sætte en berlinmur ned mellem det grønlandske og det færøske arbejdsmarked. Mellem grønlandske rederier, og færøske officerer.
Dette er ikke en sag for Folketinget – men da Folketinget er det parlament, hvor alle er med, og hvor man også fra grønlandsk side igen og igen har talt om vigtigheden af at fjerne grænsehindringer indenfor rigsfællesskabet, vil jeg dog tillade mig herfra indtrængende om at bede det grønlandske landsstyre om at besinde sig.
08. Sep 2017
Danski Fólkaflokkurin ætlar, at flestu føroyingar skulu missa rættin til SU. Sjúrður Skaale hevur tikið málið upp við stjórnina.
23. Aug 2017
Verandi fosturtøkulóg er frá 1956 og varð sett í gildi í Føroyum í 1959. Lógin er sostatt skrivað til eitt annað samfelag, eina aðra tíð og aðrar umstøður, og ein kanning, sum Javnaðarflokkurin á Fólkatingi hevur latið gera vísir, at nærum helvtin av føroyingum vilja...
17. Aug 2017
Sjúrður Skaale, fólkatingslimur, hevur latið gera eina kanning um hugburðin hjá føroyingum til fosturtøkuspurningin. – Vit hava vitað ov lítið, hvat fólk halda um hesa lóggávuna, sum vit hava havt í áratíggju. Og um, hvat fólk halda um fosturtøku sum heild. Alt ov fá hava álit á, at lóggávan verður hildin, og bróðurparturin av føroyingum vil hava eina nýggja lóg. Tí er ongin ivi um, at nú mugu vit taka ábyrgd á politiskum stigi, sigur hann.
01. Jul 2017
Ein føroyingur er komin illa fyri eftir at hava sett sítt lív í váða fyri statin. Ráðharrin ásannar, at reglurnar tykjast órímiligar, men gevur einki lyfti um at broyta tær. – Hetta er ein einfaldur trupulleiki, sum bert krevur politiskan vilja at loysa. Tann viljin er bara ikki til staðar, sigur Sjúrður Skaale, fólkatingslimur.
29. Jun 2017
Føroysk lesandi hava ikki somu møguleikar at fyrireika seg til lestrarlívið sum donsku floksfelagar teirra. Orsøkin er tann einfalda, at tað ikki ber til at fáa útflýggjað NemID í Føroyum. – Hetta er ein púra óneyðug og reint teknisk forðing, sum ikki hoyrir heima í einum ríkisfelagsskapi, sigur Sjúrður Skaale, sum tí hevur heitt á stjórnina um at gera neyðugu broytingarnar.


text:
Óhapstrygd
Ein ískoytistrygging til títt innbúgv
Hevur tú verið so óheppin, at tín fartelefon brotnaði, tí tú av óvart misti hana á gólv? Óhapstrygd veitir endurgjald fyri allar bráðkomnar skaðar á ávíst privat innbúgv, t.d. fartelefonir, teldlar, koppastell, sofur og klæðir. Bráðkomin skaði er til dømis skaði, har tú av óvart kemur undir tína snildfon, ið dettur á gólv, og telefonin brotnar.
Í stuttum kann sigast at ein brádligur skaði er:
- Óvæntaður
- Ein brádlig hending
- Ger lutin óbrúkiligan
Óhapstrygd er ein ískoytistrygging til tryggingina Familjutrygd, ið fyrst og fremst er ein trygging til títt innbúgv. Tí er neyðugt, at tú hevur teknað Familjutrygd hjá Trygd, um tú ynskir at keypa Óhapstrygd. Les meira um Óhapstrygd her.
Hjá okkum fært tú eisini Tøknitrygd
Tøknitrygd er ein ískoytistrygging, sum veitir endurgjald fyri allar innanífrá komandi skaðar á elektrisk tól, tað vil siga feilir, sum henda, og sum ikki hava nakra beinleiðis skaðaorsøk. Eitt dømi er, at sjónvarpið brádliga sløknar og tendrar ikki aftur. Les meira um Tøknitrygd her.


text:
Í vikuni spurdu tveir av mínum amerikansku vinmonnum, sum skipa fyri fotosafari til Føroya og Íslands, um tað passaði, sum Sea Shepherd skrivaði í amerikanskum miðlum, at ferðafólk fingu bót og fongsulsrevsing, um tey ikki tóku lut í 'rituella grindadrápinum'. Hetta síðsta við tí rituella drápinum varð sagt við ertandi visuellum IS-skemti.
Teir og teirra professionella ferðalið hava upplivað grindadráp og vita, at tað púra ósentimentalt snýr seg um mat á borðið og einki annað. Men fleiri orkaðu ikki at síggja opna blóðbaðið, tí tað høvdu tey aldri sæð áður. Blóð er blóð og kennir eingi landamørk.
Eg svaraði teimum báðum myndamonnunum promte, at øðin og propagandamaskinan hjá Sea Shepherd var farin í gongd, tí eingin vildi tosa við tey á tíðindafundi á Føroya størsta hotelli. Bara almannavarpið var har og hevði einki at siga, hvørki teimum ella okkum.
Vit samdust um, at skeivu boðini burdu verið rapporterað til Facebook, har tey vórðu dámd av túsundum og sett í umfar meir enn nakra aðrastani. Sum sagt so gjørt.
Vit klagaðu um skeivu, einoygdu og ágangandi hatespeach-boðini hjá Sea Shepherd mótvegis lítlu friðarelskandi Føroyum við heimsins elsta, mest representativa og klókasta parlamenti.
Svarið kom sama dag: We reviewed your report of Sea Shepherd Faroe Islands Campaign's share. Thank you for taking the time to report something that you feel may violate our Community Standards. Reports like yours are an important part of making Facebook a safe and welcoming environment. We reviewed the share you reported for containing hate speech or symbols and found it doesn't violate our Community Standards.
Eg skuldi havt lisið betur uppá. Tí hesuferð gjørdi eg fyrst Sea Shepherd órætt og síðani boðberanum og almannavaglinum Facebook órætt. Sea Shephard hevði rætt í sínum uppáhaldi um at ferðafólk kunnu kriminaliserast við at fáa 25.000 krónur í bót og fongsulsrevsing í tvey ár, um tey tiga ella hyggja burtur, tá grind er í føroyskum farvatni, nú kallað sjóumveldinum.
Nú berjast vit í Føroyum ikki móti Sea Shepherd, men móti Føroya løgtingi, national intelligence on parliament road number one.
Tað er ikki fairplay, eitt samt løgting móti Føroya fólki. Veit ikki, um tann ítróttargreinin verður íðkað á bankaleikunum í skattaparadísinum í Ermarsundi. Tað eigur løgmaður, ið umsitur tað útliska, at hava eina meining um. Spyrst, so livst!


text:
Hjáárin eru tey óynsktu ella ótilætlaðu árinini av heilivági, hóast bara tilmælta mongdin verður tikin. Her er talan bæði um mild hjáárin, t.d. stutttíðar ampa so sum vaml og nívan í búkinum, og álvarsom hjáárin, ið geva varandi mein.
Allur heilivágur hevur hjáárin, tó er tað galdandi fyri tann størsta partin av heilivági, at talan er um mild stutttíðar hjáárin, sum bara síggjast hjá einum lítlum parti av brúkarum. Ofta steðga hesi hjáárin, tá ið nýtslan av heilivágnum steðgar. Tað er ógvuliga ymiskt, hvussu heilivágurin ávirkar hvønn einstakan.
Tað er týdningarmikið at gera sær greitt, at ein fær ikki altíð tey hjáárin, ið eru nevnd. Áðrenn heilivagur verður góðkendur, hava heilsumyndugleikarnir mett um hjáárinini av heilivágnum eru rímilig samanborin við gagnið, ið heilivágurin gevur.
Hvar finni eg kunning um hjáárin?
Á min.medicin.dk finnur tú heilivág tín. Undir “bivirkninger” sæst ofta ein listi við hjáárinum, sum eru býtt sundur eftir títtleika. Hesin listi er ikki fullfíggjaður. Øll tey vanligastu hjáárinini eru við og eisini tey heilt álvarsomu. Fyri at tey vanligastu hjáárinini ikki detta burtur í mongdini av teimum sjáldsomu hjáárinunum, eru hjáárin við lágum títtleika bara tikin við, um tað verður hildið at vera álvarsamt. Hjáárinini verða býtt upp í:
- Ógvuliga vanlig: Fleiri enn 1 av 10 í viðgerð hava fingið tey nevndu hjáárinini.
- Vanlig: Millum 1 og 10 í viðgerð av 100 hava fingið tey nevndu hjáárinini.
- Ikki vanligt: Millum 1 og 10 í viðgerð av 1000 hava fingið tey nevndu hjáárinini.
- Sjáldsom: 1-10 av 10.000 í viðgerð hava fingið tey nevndu hjáárinini.
- Ógvuliga sjáldsom: Færri enn 1 av 10.000 í viðgerð hava fingið tey nevndu hjáárini.
Fyri at síggja øll hjáárin verður hugt í kunningarlepan í pakkanum, sum eisini finst her: www.indlaegsseddel.dk. Apotekið kann altíð veita tær kunning um hjáárin.
Tað er ymiskt frá heilivági til heilivág, hvussu ofta hjáárin síggjast, og hvussu álvarsom tey eru.
Hjáárin av heilivági fyri álvarsamar sjúkur, eitt nú krabbamein, verða lættari góðtikin enn hjáárin av heilivági fyri minni álvarsamar sjúkur. Onkuntíð verður ein annar heilivágur latin fyri at minka um ampan av hjáárinunum.
Fyrst eftir nógva ára nýtslu av einum heilivági fæst ein nøkulunda haldgóð mynd av hjáárinunum.
Hvussu handfari eg hjáárin?
Tey flestu hjáárini eru óskaðilig og forða ikki fyri, at haldast kann fram við heilivágnum, møguliga við niðursettari mongd. Ofta hvørva hjáárinini eftir, at heilivágurin hevur verið brúktur eina tíð. Næstan øll hjáárin hvørva skjótt, um hildið verður uppat at taka heilivágin.
Týdningarmikið er at tosa við læknan, um ynskt verður at steðga við at taka heilivágin orsakað av hjáárinum. Tað kann vera vandamikið at halda uppat at taka heilivágin brádliga. Tí er umráðandi altíð at tosa við læknan ella apotekið, um ikki tað eru heilt serligar orsøkir til at steðga beinanvegin við viðgerðini.
Tó er týdningarmikið at lurta eftir teimum boðunum, kroppurin sendir. Tað verður í hvørjum einstøkum føri mett um fyrimunir og vansar við at halda fram við viðgerðini. Neyðugt er at tosa við læknan, tá ið talan er um hjáárin.
Hjáárin kunnu eisini vísa seg brádliga við t.d. álvarsomum ovurviðkvæmi. Tá er neyðugt við læknahjálp beinanvegin.
Hvat kann eg sjálv/ur gera?
Áðrenn tú byrjar eina viðgerð, er týdningarmikið, at tú verður kunnað/ur um møgulig og álvarsom hjáárin, so tú sjálv/ur kann meta, um viðgerðin er rímilig.
- Týdningarmikið er, at bæði tú og læknin eru ansin, um tit varnast eitthvørt óvanligt ella óvæntað eyðkenni, sum kann vera hjáárin, undir eini heilivágsviðgerð.
- Tá ið ein kennir møguligu hjáárinini av heilvágnum, veit ein betur, nær best er at seta seg í samband við læknan.
- Hevur tú verið úti fyri einum álvarsomum hjáárini er týdningarmikið, at hetta gerst greitt alla staðni í skipanini, so tú ikki aftur kemur í viðgerð við líknandi evnum, sum t.d. geva penicillin ovurviðkvæmi.
- Les kunningarlepan, tó er týdningarmikið at hava í huga, at tað als ikki eru øll, ið fáa tey nevndu hjáárinini, ið eru nevnd á kunningarlepanum.
Kunningarlepin nevnir øll tey hjáárin, sum eru staðfest av heilivágnum - eisini tey, ið eru staðfest eina einstaka ferð. Neyðugt er tí at tosa við læknan, um okkurt er, ið gevur ampa, tí umráðandi er, at ein kennir seg tryggan við viðgerðina. Støða skal takast, hvat ein tolir ella ikki tolir.
Hvar boði eg frá einum hjáárini?
Er eitt ella fleiri hjáárin, sum gera teg ótryggan við nýtslu av heilivágnum, skalt tú seta teg í samband við læknan. Fært tú ikki fatur á læknanum, kanst tú spyrja á apotekinum. Er tú ógvuliga ávirkað/ur av hjáárininum, er sjálvandi týdningarmikið rættstundis at fáa fatur á læknanum. Her er umráðandi at greiða læknanum frá, hvønn heilivág talan er um, og um tú tekur onnur sløg av heilivági, tí teir kunnu ávirka hvør annan.
Eru tey hjáárin, ið tú merkir, ikki nevnd á kunningarlepanum, er neyðugt at boða heilsumyndugleikunum frá. Tað kann læknin, apotekið ella ein sjálvur gera á www.meldenbivirkning.dk. Heilsumyndugleikarnir nýta ta nýggju vitanina til at gera metingar, um nýggj kunning skal sendast út um hjáárin tengd at heilivágnum, og um heilivágurin enn er tryggur at nýta.
Kann eg fyribyrgja hjáárin?
Ein eigur at spyrja seg sjálvan, um eg taki heilivágin sum fyriskrivað. Í summum førum kann ein sjálvur avmarka ampan ella sleppa undan honum við at tryggja sær, t.d.:
- At heilivágurin verður tikin tær røttu tíðirnar á degnum (t.d. morgun, á middegi og/ella á kvøldi) ella um heilivágurin skal takast saman við mati ella millum máltíðirnar.
- At tann rætti skamturin verður tikin, hvørki meir ella minni.
- At heilivágurin verður goymdur á rættan hátt, t.d. í køliskápi ella undir 25˚C.
- At kanna um heilivágurin kann økja um viðkvæmi fyri sólini (fotosensibilisering) - t.d. nøkur sløg av antibiotika. Tá er neyðugt at brúka sólkrem við høgum faktori, um neyðugt er at vera úti í sólini.
- At tryggja sær, at heilivágurin ikki er ov gamal.
T.d. skal Alendronat (fyri beinbroyskni) takast standandi ella sitandi, og tablettin skal svølgjast heil og skolast niður við einum glasi av kranavatni (og ikki mineralvatni) vegna vanda fyri pínu í spísirørinum. Viðmælt verður at skola munnin eftir at hava tikið fyribyrgjandi heilivág fyri astma fyri at minka um vandan fyri at fáa sopp í munnin. Hetta bara fyri at nevna nøkur dømi.
Tekur tú fleiri sløg av heilivági, kann vandin fyri hjáárini økjast, tí virknaðurin av heilivágnum kann økjast, sí Interaktionir.


text:
Á alnótini og aðrastaðni verður dúgliga kjakað út frá ymiskum sjónarmiðum, tí fólksliga, ið við rúmd fyri konspiratiónsteorium metir allar avgerðir yvirvaldsins sum vánaligar og korruptar og so liberalistarnir, sum fata alla almenna uppílegging sum kappingaravlagandi fyri privata marknaðin. Men so eru eisini fleiri skilagóðar røddir frammi hjá fólkum við listarligum innliti, ið undra seg yvir tann merkiliga fullvísa einaræðishugburðin, sum í løtuni verður sýndur frá Tórshavnar Kommunu, tá tað snýr seg um list. Tað er gott, at nógv verður gjørt á mentanarøkinum, men tað hevði sjálvandi verið túsund ferð betri, um lurtað varð eftir listafólkunum og teimum við skil fyri listini í staðin fyri t.d. at smekka vánaligar standmyndir ella bygningar upp sum vit eitt nú sóu við Fiskakonuni við Skeiva Pakkhús og við bygninginum, tey kalla "Perlan", sum liggur innikleimd við Miðlahúsið í Tórsgøtu í Havn og sum veruliga ikki á nakran hátt er spælistaðið, vit í longsli hava bíðað eftir. Glasfasadu- og betongbygningurin kundi kanska verið latin Undirbeat, tí elektroniskur tónleikur sigst rigga frámúr í glasbunkaranum, sum summi nevna bygningin.
Sum eg havi skilt tað, fer ólavsøkukonsertin at líkjast tónleikatiltakinum Asfalt og tað er fyri so vítt í fínasta ordan, men tað mátti borið til at skipa ólavsøkukonsertina saman við Føroya Undirhaldstónleikarafelagi ella hvat? Hugburðurin frá teimum stýrandi tykist vera, at vit skulu vera takksom fyri tann nógva pening, ið verða brúktir til list í Tórshavnar Kommunu. Eg skal nokk vera takksom, men bara tá dygdin á listini, konsertini, spælistaðnum, standmyndini er nóg góð og tá listafólkini og listin verða tikin í álvara og hetta hava eg og allir Havnarborgarar í grundini rætt til at krevja so leingi sum peningurin kemur úr okkara lummum.
(KP)


text:
Stevnumið um rúsevni og ítrótt
1. Ítróttasamband Føroya, ÍSF, arbeiðir ímóti rúsevnanýtlsu í sambandi við ítrótt.
2. Børn og ung, sum íðka ítrótt, skulu trygt kunna koma til venjingar og kappingar í einum rúsfríum umhvørvi. Venjarar, leiðarar og ítróttafólk skulu vera ein góð fyrimynd fyri onnur børn og ung og eiga ikki at brúka rúsdrekka ella rúsevni í hesum samstarvi.
3. Allir limir felagsins skulu kunnast um tey skaðaárin, sum rúsdrekka og onnur rúsevni hava á ítróttaavrikini, trygdina og felagsandan innan ítróttina.
4. Í størsta mun skal áskoðaramentanin vera trygg og familjuvinarlig. Í ítróttarfelagshølunum skulu galdandi lógir og reglur haldast.
5. Ítróttin eigur at hava ein tálmandi hugburð í samstarvinum við feløg og virki, sum hava týðandi part av virkseminum knýtt at rúsdrekka. Allar deildir, sersambond og feløg í sambandinum skulu fylgja landsins lógum um rúsdrekka. Í lýsingum á leikvøllum, í hallum, felagshølum og á ítróttabúnum er ikki loyvt at lýsa við rúsandi evnum. Einki er hinvegin, sum forðar einstøku feløgunum ella sersambondunum at áseta strangari reglur fyri teirra ítróttargreinar hesum viðvíkjandi. Sersambondini og deildarsambondini hava ábyrgd av at kunna øll feløg um rúsevnapolitikkin.
6. ÍSF skal í altjóða samstarvi eisini arbeiða við at fremja henda rúsevnapolitikk.
Samtykt av stjórn ÍSF 09.02.12


text:
el | net
Tlf: 60 00 60
elnet@elnet.fo
Umsiting
bokhald@elnet.fo
Búðstaður
Slættanesgøta 11
100 Tórshavn
Á el|net hava vit neyðugu servitanina til at leggja inn øll sløg av netverkum.
Vit hava drúgvar royndir við at leggja inn UTP- og fipur-net. Hartil hava vit eisini vitan, útbúgving og útgerð til at testa net tykkara.
Vit leggja stóran dent á, at vit altíð hava nýggjastu og bestu útgerðina til endamálið, og hetta saman við væl útbúnu starvsfólkum er tín trygd fyri, at rætta loysnin til tykkara fyritøku verður vald.


text:
Útsetta borðtenniskappingin verður hósdagin 16. januar
Borðtenniskappingin, ið skuldi verða í desember, men sum var útsett vegna veður, er nú ásett at verða hósdagin 16. januar í høllini á venjingarskúlanum.
Tey ið meldaðu til upprunaligu kappingina nýtast ikki at melda til aftur, men um onkur annar er ið kundi hugsað sær at luttikið ber til at melda til á isb@isb.fo ella á telefon 217975
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Næmingaráðið á universitetinum har Solveig gongur skipaði í vikuskiftinum fyri gongutúri til úrvaldar enskar bókhandlar. Vit hittust um tveytíðina leygardagin. Tríggir grikkar, tveir føroyingar, tveir bretar og ein íri. Hatta ljóðar sum byrjanin til eina skemtisøgu, men henda leygardagin var tað ramur álvari. Gongutúrurin til fyrsta handilin á túrinum vardi einar 15-20 minuttir. Umrøddi handil var Berkeley Books of Paris í Latínarakvarterinum.
Berkeley Books er ein sjarmerandi lítil búð við einum spennandi úrvali av 2nd hand bókum. Ikki nakar stórur handil, so tú villist ikki millum hyllarnar, men tað sum stendur á teimum er forkunnugt. Bíligt eisini, tí tað er 2nd hand og verður ikki handlað víðari fyri okursprís. Eg leitaði mær gjøgnum "Poetry" hyllina, og meðan eg stóð har kom eg fram á eina bók, ið tyktist at skara framum hinar; Arthur Rimbaud Collected Poems.
Arthur Rimbaud (1854-1891) yrkti allan sín máttuga skaldskap sum blaðungur. Hann debuteraði einans 15 ára gamal, og gavst at yrkja longu sum 21 ára gamal. Hann gjørdi balladu allastaðni hann fór, livdi eina fjakkandi og rótleysa tilveru, og doyði bert 37 ára gamal. Hesi viðurskifti hava tilsamans ført við sær, at hann hevur fingið ein legendariskan status. Rimbaud hevur íblást listamenn sum Pablo Picasso, Dylan Thomas, Jack Kerouac, Allen Ginsberg, Bob Dylan, Van Morrison og Jim Morrison.
Solveig gjørdi meg harumframt varhugan við tónleikabøkurnar, ið stóðu nærhendis diskinum, og eg fór yvir hagar at granska nærri. Har vóru ikki nógvar, men onkrar áhugaverdar. Aftur her var ein, ið skaraði framum hinar.
Ein onnur bók, ið hon fann var Musée d'Orsay - Impressionist and Post-Impressionist Masterpieces, ið inniheldur úrvaldar málingar frá Musée d'Orsay, ið vit ætla at vitja meðan vit eru her. Musée d'Orsay hýsir nógvum kendum málningum hjá eitt nú Degas, Cézanne, Renoir, Gaugin, Van Gogh, Matisse, Monet o.ø. At hava úrval av teimum í bókaformi kann vera ein góður máti at orientera seg.
Berkeley Books er faktiskt ein avleggjari av tí størra handlinum San Francisco Books Co., so hetta var ein ikki heilt ólík uppliving. Handilin var stovnaður av amerikanskum expats í París í 2005, og hann vísti seg frá síni bestu síðu henda dagin (tað ger hann nokk flestu dagar). Hyllar omaná hyllar við 2nd hand bókum, hugnalig atmosfera og stak sømiligir prísir. Vit steðgaðu ikki leingi, men her kundi man sagtans brúkt ein tíma ella báðar tveir, at leita seg ígjøgnum hyllar og rúm við bókum. Eg fann skjótt leiðina til tónleikasektiónina, og aftur her var fongur.
Leiðin gekk víðari, og triði handilin á skránni, nú tað var við at líða út á seinnapartin, var Gibert Jeune. Ella tað vil siga tann eini Gibert Jeune handilin, tí har eru tríggjar deildir, ið liggja rímiliga tætt við hvørja aðra á ávikavist Place and Quai-St. Michel og boulevard St. Denis. Vit vitjaðu deildina, ið m.a. selur nýggjar enskar bøkur á 1. hædd. Í onkrum av hinum fær man sum skilst eisini enskar 2nd hand bøkur. Aftur her var talan um eitt forvitnisligt úrval, men hetta vóru nýggjar og tískil eitt sindur dýrari bøkur, umframt at handlarnir eru stórir, so tað tekur tíð at finna runt í teimum. Eisini vóru nakrar bøkur longu keyptar. Tað gjørdist tískil bert til kagan hesuferð.
Fjórði og seinasti handilin, ið vit skuldu vitja henda dagin, var eisini tann kendasti. Shakespeare and Company nærhendis Notre Dame kirkjuni er uttan samanbering kendasti enski bókhandilin í París. Handilin hevur eina forvitnisliga søgu, kendir rithøvundar sum Ernest Hemingway, Ezra Pound, og James Joyce plagdu at halda til har, og er í dag eisini at fata sum turistattraktión. Hetta vísti seg eisini í verki hendan leygardag seinnapart, tí tað sá soleiðis út uttanfyri:


text:
4. november 2017
Tað var fremsta liðið í Hvonn-deildini, sum H71 spældi ímóti á útivølli hóskvøldið.
Vánirnar um at vinna dystin vóru kanska ikki tær stóru, men av tí at okkara lið hevur klárað seg nógv betur í kappingini, enn tey flestu høvdu torað at vóna, var spenningur um, hvussu væl liðið fór at klára seg móti fremsta liðnum.
H71 legði bragdliga fyri og kom á odda beinanvegin, men tað var bara so eisini bara hesa einu ferðina í dystinum, at okkara lið var á odda…
Leikferðin var høg fyrstu løtuna, og bæði liðini brendu fleiri opnar møguleikar fyrstu minuttirnar. Í fleiri førum vóru tað eisini málmenninir, ið høvdu góðar bjargingar.
Serliga var tað VÍF, ið spældi skjótt og kontraði nógv. VÍF virkaði eisini nógv meira uppsett enn okkara lið, og var eisini nógv kontantari í bæði álops-, og verjuspælinum.
Leikferðin fall tó, tá ið hálvleikurin var hálvrunnin, og sum fyrri hálvleikur leið, legði VÍF seg væl framum, og var tað serliga Liljan Djurhuus hjá VÍF, ið fekk nógv mál.
Verjuspælið hjá okkum, sum vanliga hevur verið styrkin hjá liðinum, riggaði als ikki nóg væl. Verjan virkaði rættiliga opin, óskipað og ov lítið kontant.
Tá ið bríkslað varð fyri hálvleiki, var støðan 22-15 til heimaliðið.
Okkara lið byrjaði munandi betri í seinna hálvleiki og fingu fyrstu minuttirnar 4 mál, meðan VÍF bert fekk tað eina málið. Men so skjótt sum VÍF økti leikferðina, høvdu okkara leikarar ilt við at fylgja við. Harafturat fór VÍF at verja 5-1 mest sum allan seinna hálvleik (tá ið tær ikki mansvardu Mariu), og tað ørkymlaði álopsspælið hjá okkum so mikið nógv, at dysturin var væl og virðiliga avgjørdur, tá ið fyrri hálvleikur var hálvrunnin.
Endaliga støðan í dystinum gjørdist 40-24.
Um dystin sum heild kann sigast, at hann til tíðir var rættiliga rótutur. Harumframt vóru nógvar tekniskar villur, og hjá okkum vóru eisini nógvar feil avleveringar, ið fullu til mótpartin.
Málini hjá VÍF komu fyrst og fremst av skotum úti frá ella við kontra álopum – stórtsæð einki mál var gjøgnumspælt.
Um okkara álopsspæl kann sigast, at fleiri góðar fríspælingar vóru til vong og serliga striku. Harumframt fekk Maria nøkur mál úti frá, og tey brotskøst, ið vit fingu, skeyt hon øll trygt í netið.
Í dystinum vóru fleiri gul kort givin og nakrar útvísingar. Einki var at siga um dømingina av dystinum – henni komu Arnar og Gert væl frá.
Eitt, ið undirritaði heldur vera óheppið fyri liðið, er, at høvuðsvenjarin ikki er til allan dystin, tí tað er einki at ivast í, at stabilitetur rundan um liðið er týðandi, um liðið skal røkka síni bestu avrik.
Dysturin vísti, at VÍF er eitt sterkt lið, ið hevur fleiri streingir at spæla uppá, enn okkara lið hevur. Okkara lið mennist av at spæla slíkar dystir, men VÍF er neyvan eitt lið, sum vit enn skulu vænta at vinna í móti.
Orka, royndir og meiri skothóttan úti frá mangla enn, áðrenn sigurin á VÍF er har, men tann dagurin skal nokk koma, um positiva gongdin, sum liðið higartil hevur víst í ár, heldur áfram. Leikararnar, áræðið og hugburðin hava vit í felagnum til tað.
Framtíðin er svørt!
Dómaraseðil. (frá bólkinum Hondbóltskjak á FB)
17. november
17. november
17. november
13. november
8. november
7. november
5. november
4. november
4. november
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Ungi sviin Mattias Carlsson, føddir sama ár sum eitt nú Pál Joensen og um kanska ikki heilt so góður enn, so ein profilur í svenskari svimjing, og sum Pál, eitt lovandi talent til framtíðina. Hann svimur 200m rygg og 200m firvald undir 2min, og 400m frí á langbana undir 4min.
Sviar høvdu vanta sær nógv av hesum unga manni sum okur høvdi vitjan av til NJM í Havn í desembur 2007 har hann vann 3 gull eins og Pál. Mattias vann 200m firvald, 100m rygg og 200m rygg. Men nú sær ikki so gott út hjá Mattiasi, ella í øllum førum ikki næstu 6 mánaðirnar, tí hann skal undir knívin eftir at hava veri óheppin á skíum. Og so hugsi eg um Róa á Kósuni….. suk!
simma.nu skrivar: Mattias Carlsson borta sex månader
Igår fick Uddevallasimmaren Mattias Carlsson sin läkardom. Borta från simningen i sex månader. Detta efter att ha åkt lössnöåkning under sportlovet och skadat yttre ledbandet och eventuellt också menisken. Skadan kommer att kräva opertaion.
Eg skal ikki sita her og siga við fólk at tey ikki skulu fara á skiferiu, men eg vil siga, at eg havi ringar royndir við tí. Rikke Møller úr West Swim í Esbjerg var eitt sera sera lovandi talent, til hon skræddi sær knæði sundur, bókstaviliga!!!. Tað eru 6 ár síðan nú, og 5 ferðir undir knívinum hava enn ikki hjálpt.
Svimjarir sum Rikke og Mattias høvdu eitt til felags, hypermobilar føtur, akslar og knø. Tá ið ein hugsar um alla tað strekking sum okur gera hvønn dag fyri at gerast skjótari undir vatninum, uttan at styrkivenja beinini so nógv at tey gerast tung, ja so er eingin ivi hjá mær um, at okur skulu halda okon til at skreiða á sledum. Okur gera jú alt fyri at knø og føtur ikki eru stabil nokk til at koyra á skíum.
Eg kom í tankar um Pál nú eg skrivi. Hann meiddi sær fótin tá ið teir spældi kurvabólt fyri stuttari tíð síðan. Fekk ikki gjørt eina ordiliga vending í eina viku, og serliga vendingarnar hjá Páli skulu rættast uppá um hann skal gera sær vónir um at gerast heimsmeistari, hettur sigur Rein Haljand professari, og sjálvandi hevur hann rætt, tað hava okur lagt til merkis til kappingar uttanlandað. So ein vika úr planinum við ringum tíðum, negativum upplivilsum og ein áminning um, at skjótt kann ganga gali hevur kanska sett nakrar tankar í gongd í høvdinum hjá Páli. Ljósa síðan í hesum dømi er, at ein vika er nakað væl betur enn 26 vikur, Mattias stakkalin, synd… for hundan altso.
Ein skal kanska hugsa seg væl um í daglidegnum sum elitusvimjari. Ja ok, øll fólk eiga at gera tað, men halló… fólk sum Pál brúka 35 tímar um vikuna uppá at gerast best í heiminum, tey noyðast kanska at hugsa um ting sum onnur kanska ikki gera. Kann eg liva við hesari avgerð? Hvussu avmarkað skal mítt lív vera? Eri eg ein slava av mínum ítrótti, ella kann eg gott liva við øllum hesum avmarkingum tí at eg fái so nógv annað afturfyri?
Kanska nakað negativt sett upp. Men tað eru tey sum eru í sama aldri sum ikki minnast eitt leygarkvøld í alt 2008, tað er 52 dagar vekk úr kalendarinum, og ger ein hetta í 6-8 ár, ja so… you do the math. Og eg tók ikki fríggjakvøld við… Og so sigarettir, nú eg nevni slavir… Kanska lívi sum elituítróttarfólk ikki er so tossut alíkaval.
Nei, ikki er tað nemt, lívið, tað er sikkurt og vist. Góða eydnu øll somul nú DML, OYL og HM nærkast. Stay healthy!


text:
Ætlanin við hesum tilfari er, at næmingarnir í 9. flokki skulu fáa innlit í politisku og mentanarligu forsøguna, ið leiddi upp til, at føroyingar 14. september 1946 fingu valið í millum loysing og at velja eitt uppskot frá donsku stjórnini um, hvussu Føroyar skuldu stýrast eftir seinna kríggj.
Talan er um eina framløgu upp á 36 síður, sum sæst temasíðu á Snar, og trimum sløgum av skrivligum avbjóðingum, sum næmingarnir kunnu arbeiða við aftaná.
Tankin er, at fimm lektiónir (dupult-tímar) verða brúktir til arbeiðið.
Soleiðis arbeiddi Bergur Rasmussen, lærari, við næmingunum í 9. flokki:
1. Fyrsti parturin av framløguni (síða 1-13) verður vístur upp á talvuna.
Í hesum parti verður í stuttum greitt frá tíðini frá at miðøld fram til tjóðskaparligu vekjanina seinast í 1800 talinum.
Her verður greitt frá, hvussu Føroyar fóru frá at vera norskt skattland í víkingatíð til at gerast danskt amt við egnum amtmanni, og um hvussu løgtingið varð endurreist.
Tjóðskaparrørslan og hvussu hon klovnaði, og annars gongdin fram til tretivu árini fáa eisini umrøðu í hesum tímanum.
2. Tráðurin varð tikin upp, har hann varð sleptur í fyrsta tímanum. (síða 14-21)
Næsti dagurin var fyrst og fremst brúktur at lýsa gongdina í krígnum við serligum atliti til støðuna í Føroyum. Her er jú ovmikið at tríva í, og næmingarnir spyrja óført.
Passandi er at enda við ólavssøkutingsetuni í 1945.
3. Triði og seinasti tími verður so brúktur til sjálvt ”Stjórnarskipanarmálið”. (síða 22-36)
Hesin parturin endar logiskt í 1948.
4. Næmingarnir fáa útflýggjað hefti við skrivligum avbjóðingum. Trý sløg av avbjóðingum eru til teirra at gera í hesum sambandi.
Spurningar: Her er talan um ”kjekk”-spurningar, har næmingarnir (lærarin) kunnu tryggja sær, at teir hava fatað tað, ið stendur í framløguni, tí svarini upp á allar spurningarnar standa at lesa í tekstinum, sum er gjøgnumgingin.
Uppgávur: Her er talan um ”útdýpandi” spurningar, har næmingarnir heima (við net- og bókasavnsatgongd) skulu gera egnar kanningar av nøkrum av málunum, sum nevnd verða í framløguni. (Hesar ”uppgávur” eru ætlaðar sum heimaarbeiði)
5. Kjakevni: Her er talan um, at næmingarnir saman viðgera og greina sína vitan viðvíkjandi evninum. Ætlanin er, at nú teir hava fingið størri vitan um evnið, kunnu næmingarnir brúka sína vitan í kjaki um nakrar av teimum stóru spurningunum, ið reistir eru í samband við málið um Stjórnarskipan Føroya.
Ætlanin er so, at næmingar í hesum síðsta tímanum lata inn heftið við svarum, so lærarin fær høvi at meta um avrik teirra.
Bergur Rasmussen, sum hevur gjørt tilfarið, sigur, at hetta kann vera ein rættiliga stórur gloypibiti – og sjálvandi er ymiskt, hvussu samrøðan gongur millum lærara og næmingar viðvíkjandi teimum spurningum, ið tiknir verða upp.


text:
OKKARA KRISTNA LÍV OG TÆNASTA – ARBEIÐSHEFTI September 2016
Framløguuppskot
Hugskot til at bjóða blaðið Vagttårnet og at vísa á ein bíbilskan sannleika, sum vísir, at Gud leggur í okkum. Nýt dømini til at gera tína egnu framløgu.
DÝRGRIPIR ÚR GUDS ORÐI
Liv eftir lóg Jehova
Hvat vil tað siga at liva eftir lóg Jehova? Tann, sum skrivaði Sálm 119, er eitt gott fyridømi fyri okkum í dag.
LÍVIÐ SUM KRISTIN
Tá ið eitt barn letur upp
Hvussu bera vit okkum rætt at og vísa foreldrum virðing?
DÝRGRIPIR ÚR GUDS ORÐI
Vit eru undurfult skapt
Í Sálmi 139 prísar Dávid Jehova fyri undurfulla skapanarverkið.
LÍVIÐ SUM KRISTIN
Dett ikki í hesar fellurnar, tá ið tú leiðir ein bíbliulestur
Hvørjum mugu vit ansa eftir, um vit vilja vinna hjørtu, tá ið vit leiða bíbliulestrar?
DÝRGRIPIR ÚR GUDS ORÐI
Jehova er stórur og hálovaður
Sálmur 145 vísir, hvussu tað ávirkaði Dávid at hugsa um, at Jehova tekur sær av øllum sínum trúføstu tænarum.
LÍVIÐ SUM KRISTIN
Soleiðis gerst tú ein betri boðari – Eggja áhugaðum til at koma á møti
Bíbliulestrarnæmingar og tey, sum hava áhuga, gera vanliga størri framstig, tá ið tey koma á møtini.


text:
Á fundi í Vinnuhúsinum seinnapartin í dag hava Føroya Arbeiðsgevarafelag og tey fimm arbeiðarafeløgini handað krøv síni til komandi sáttmálasamráðingar. Sáttmálarnir millum Føroya Arbeiðsgevarafelag og ávikavist Føroya Arbeiðarafelag, Havnar Arbeiðarafelag, Havnar Arbeiðskvinnufelag, Klaksvíkar Arbeiðskvinnufelag og Klaksvíkar Arbeiðsmannafelag ganga út 1. mai.
Samráðingarnar millum partarnar eru sostatt byrjaðar og halda fram í komandi viku, tá næsti fundur partanna millum er avtalaður.
Vegna Føroya Arbeiðsgevarafelag luttaka umframt nevndina eisini formenninir í teimum fýra limafeløgunum í Føroya Arbeiðsgevarafelag. Samráðingarleiðari er Kristoffur Laksá.
Til ber at lesa meira um mannagongdir o.l. í sambandi við sáttmálasamráðingar her.


text:
OGNIR til sølu/leigu
BYGDARRÁÐSFUNDIR
LÝSINGAR
-
ÚTSTYKKING
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Rudding
Desember 21 , 2012Tey, sum hava akfør uttan nummarspjøldur og annars lutir av ymsum slag á almennum øki (almennum veg, kommunalum øki ella havnaøki), verða biðin um at beina akfør og lutir sínar burtur skjótast gjørligt og í seinasta lagi 15. desember 2012.
Verða hesi boð ikki fylgd innan omanfyri nevndu tíðarfreist, verða akfør og lutir beind burtur fyri eigarans rokning.........
Er hetta eisini galdandi fyri bussar kontainarir trol og anna sum liggur og flytur.
Er tað nú sitandi bygdarráð ella komandi sum skullu rudda upp.
Lýsingin er galdandi fyri, sum tað stendur "akfør uttan nummarspjøldur og annars lutir av ymsum slag á almennum øki".
Tað er Havnarnevndin í verandi Bygdarráði, sum hevur lýst við ruddingini, men helst verður ikki ruddað hesumegin ársskiftið.
Rudding
Desember 21 , 2012Nú er 19. des, og tað røkist einki fyri at bussanir vera fluttir.
Hevur komunan ikki orku at taka teir vekk???
í seinasta lagi 15. desember 2012
Desember 21 , 2012Summi hav rudda sítt burt áðrenn tíðina, men ikki øll, t.d. tað sum stendur niðri á kajuni. Nær verður tað gjørt ? Hetta má gerðast ÁÐRENN NÝGGJÁR.
"Tey, sum hava akfør uttan nummarspjøldur og annars lutir av ymsum slag á almennum øki (almennum veg, kommunalum øki ella havnaøki), verða biðin um at beina akfør og lutir sínar burtur skjótast gjørligt og í seinasta lagi 15. desember 2012.
Verða hesi boð ikki fylgd innan omanfyri nevndu tíðarfreist, verða akfør og lutir beind burtur fyri eigarans rokning."
http://vestmanna.fo/news-rudding.htm
Desember 21 , 2012Er hetta ikki galdandi fyri teir bussar sum standa á keiøkinum ?
Ruddingardagur
Desember 21 , 2012Nú er 12 farin, og bussarnir standa enn á kaiðuni.
Íbúðin hjá Niels hjá John
Desember 17 , 2012Kanska eri eg ov erkvisin, men mær dámar ikki tá sagt verður soleiðis sum í yvirskriftini. Tá sagt verður "íbúðin hjá Niels hjá John", so hugsar tann, sum ikki veit betur, at har búði Niels hjá John ( ikki djonn, sum Útvarpið segði), men hann búði altso í tí húsinum, sum nú eitur Skálavegur 4, og átti tey. Rætt er tað, at hann búði í nevndu íbúð í uppvøkstrinum, og tað var hjá pápa sínu John (Jonn), sum flest øll gera til tey eru vaksin og seta føtur undir egið borð. Hann átti eisini hesa íbúð saman við handlinum seinni, men sum sagt, har búði hann ikki. So eftir mínum tykki eitur hon íbúðin hjá John.
Vinaliga Bjarki
Ljósini í FOSSÀ
Desember 07 , 2012
Bara ein viðmerking til "konstruktiva kritikkin" um ljósini í Fossá.
Eg tók sjálvur stig til hesa verkætlan, og kommunan tók undir beinanvegin.
Eg havi beint nú hoyrt um hesa viðmerking hjá Agnari á heimasíðuni, sum stóð í 5. des og tí óvitandi um hana.
Tað ovara ljósið er flutt oman eftir, og nú lýsir á allan fossin. Til hugskotið hjá Agnari at seta ljósini á brúnna, er at siga, at tað er ikki so einfalt, sum tað ljóðar. Um tað at broyta lit, er sjálvandi ein spurningur um eyga sum sær.
Eg havi arbeitt við hesi ætlan síðan mai mánaði við at fáa loyvir frá bóndanum, sum eigur lendið framvið Fossá, SEV, sum eigur rættindi til ánna og frá Landsverki, sum eigur brúnna. Tað sum eftir er at gera, er at grava kaðalin niður og tað geri eg komandi dagarnar. Annars eru øll vælkomin uppí at broyta projektið. Takk fyri "kritikkin".
Sitat:
Når du slukker lyset, får du et strålende eksempel på mørke.
Vainö Nuorteva
Gleðilig jól.
Birgir Waag Høgnesen
Ljós á Fossá
Desember 05 , 2012Hey Vestmanna kommuna.
Gleðiligt at síggja at tað er komi ljós ið lýsur Fossá upp, veit ikki um tað er Vestmanna kommuna ella Sev ið hevur syrgt so fyri?. Eg havi sjálvur tosað við ymisk í kommununi um at fáa lýst ánna upp og so er gjørt, deiligt. Men...Mín meining er at, ljósini lýsa ikki ánna upp sum hon kundi verið, ljósini standa ikki á røttum stað og liturin er ikki tann rætti. (Konstruktivur kretikkur :) Ljósini skuldu verið heft á sjálva brúnna, so ósin eins og áin blivu lýst upp um kvøldanar. Liturin skuldi verið meiri warmwhite t.v.s. meiri gultlittur, tað fær meiri litir framm og er ein meiri hugnaligur litur.
Vh
Agnar
Rudding
Desember 03 , 2012Kundi hugsað mær at vita um hetta umfatar allar vestmenningar ella tað sum so vanligt bara eru nøkur sum skulu fylgja reglunum. Bíði í spenningi um bussarnir verða standandi.
Og ein lítil viðmerking til uppi í vestri:
Eitt er at onkur setur sín bil nr 3 ella 4 á vegin, men eg haldi at tá burdi í minsta lagi staði 2 bilar á eigarans egna stykki, skelta ella ikki. Tí tað stendur í byggisamtyktini ella onkra aðrastaðni at tú skalt hava pláss til minst 2 akfør á grundstykkinum.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Við at kanna allar nýføðingar fyri cystiska fibrosu ber til at finna sjúkuna fyrr enn í dag.
Harvið verður møguligt at seta í verk neyðuga viðgerð beinanvegin. Hetta merkir færri innleggingar, minni tørv á intensiaru viðgerð og bøtir í yvirhøvur um møguleikarnar at liva eitt betri og longri lív.
Allir nýføðingar fáa longu tikið blóðroynd í hælinum stutt eftir føðing og børnini verða longu kannað fyri fleiri álvarsligar sjúkur. Frameftir verður eisini kannað fyri cystisk fibrosu.
- Eg fegnist um, at vit nú eisini fara at kanna nýfødd fyri cystiska fibrosu. Cystisk fibrosa er ein ógvuliga álvarslig sjúka, og vit mugu gera alt vit megna fyri at geva hesum børnum ein so góðan uppvøkstur sum gjørligt, sigur Sirið Stenberg, landsstýriskvinna í heilsu- og innlendismálum í viðmerking.
Nýggju kanningarnar verða settar í verk frá 2. mai 2016.


text:
Er ikki altíð so lætt í dag. Væl at merkja um man tekur setningin í bókstavligum týdningi. Tí tað at hava hár er ikki vælsæð, íhvørtfall ikki tá talan er um hár undir ørmum, beinum og bikinilinju. Hetta er gott hjá mær, ið havi eitt bijob sum kosmetolog og harvið hártakari. Tey eru fleiri, ið leggja leiðina forbí, tí tey ynskja ein hárfríari kropp. Og eg royni at vera ein góð fyrimynd í so máta.
Ein dagin var eg farin í gongd við mínar egnu armholur. Eg mátti næstan drekka mær mót til, áðrenn eg skræddi fyrsta strimmilin av. Au for ólukkan!
Tá eg hevði framt hendan sjálvtorturin nakrar strimlar á rað, ja eg tordi ikki at taka alt í einum, hóast elsti sonurin, ið sat og eygleiddi henda øra leik, royndi at eggja mær til at taka restina eisini, megnaði eg ikki meira. Strimlarnir lógu á gólvinum við hárum, ið vóru skrødd úr sínum fjálgu holum og líktust einamest onkrum sjótrølli, ið býr niðast í myrkrinum á havsins botni, læt sonurin meg vita. Hendan viðgerðin er sostatt til tey djørvu, og síðani eg bara eri hálvt djørv, so fekk hin armholan rakiblaðið at føla.
Men pína ella ikki, stórur munur er á, hvat heldur longri, so er spurningurin bara, hvat man torir..
Nú er so um at verða um tað mundið, at nøsin treingir til ein umgang. Og tað er yvirraskandi, hvussu nógv hár vit hava í nøsini. Tey hava sjálvandi sína funktión, eitt nú sum eitt slag av lianum hjá bussimonnunum at sveiggja sær í, og fyri at halda støvpartiklum burtur frá andaleiðini. Men halt kipp tað kennist gott at anda inn, sum um nøsin er nakin, og tað er hon jú eisini. Men áðrenn fríar andaleiðir krevur tað eitt sindur av venjing, til at gera júst tann rætta nasavokspinnin. Ein, sum minnir nakað væl um putursukurpinnarnar, vit kenna frá “Irish Coffee”. So passaliga av voksi á, at tað klebrar allan vegin runt inni í nasaglugganum, tá man stappar hann inn, og so at kroysta nasagluggan saman og bíða, til tað storknar. Og so kemur tað ringasta, eitt-tvey-trý, skræð so pinnin út í einum, og so hevur tú hárfríar nasagluggar og ein “Irish Coffee” pinn, ið líkist einum igulkeri. Ja, tit kunnu skjótt rokna út, at hetta er ein vísind fyri seg.
Tað er eitt sindur løgið, at summi støð á kroppinum ikki skulu hava hár, meðan onnur skulu verða avtaglað í hárvøkstri. Tak nú hármótan hjá monnum í dag. Eg havi eitt systkinabarn, ið fleiri ár hevur gingið sum “holumaður”. Hann torir at vera tann hann er, og tað at líkjast øðrum er ikki eitt succeskriterie í hansara verð. So at hann skuldi gerast slóðbrótari innan mótaheimin, eigur ikki at dáma honum. Men so løgið er tað nú einaferð við móta. Tað, sum er in í dag, er yt í morgin, og tað at taka hár burtur fer allarhelst at broytast, men so leingi tað varir, so skori eg kassan.